سەرۆكی زانكۆی چـەرموو بـۆ خەبات:خوێندنی ئەمساڵی زانكۆ تەنها بە زمانی ئینگلیزی دەبێت پلانی ئەوەمـان هەیـە بـگەی 2017-10-03\nگفتوگۆی- عـەلی بانیشاری\nد.سـەڵاح رەزا دەڵـێ" بەشـێكی زۆر لە زانكۆكان بـاری داراییان لە زانكۆی چەرموو باشترە، بەڵام ئێمە هەوڵماداوە ئەو بـارگرانییەی لەسەر حكومەت كەمی بكەینەوە". لە گـفتوگـۆیەكیدا لەگەڵ خەبات سەرۆكی زانكۆ چـەرموو لە قەزای چەمچەمـاڵ كە لە 8-12-2014  دامەزراوە دەڵێت" خوێندنی ئەمساڵی زانكۆكەمان تەنها بە زمانی ئـینگلیزی دەبـێت". بەپێی ئەو ئامارەی دراوەتەخەبات نزیكەی 2  هـەزار قـوتابی لە زانكۆی چەرموو دەخوێنـن، ژمارەكە بەپێی ساڵ گۆڕانكاری بەسەردا دێت. بـەوتەی د.سەڵاح رەزا زانـكـۆی چەرموو بەرەو زانستی تەكـنەلۆژیا دەڕوات. ئەو دەشڵێت"پلانـمان هەیە سەنـتەری توێژینەوەكانـمان بەهێز بـكەین". \n"چەرموو دەوێت بگـاتە ئاستێكی نێودەوڵەتی"\nبەپێی دواین رێزبەندی زانكۆكانی كوردستان، زانكۆی چەرموو لە پلەی هەشتەمدا دێت و لە سنوری پارێزگای سلێمانی كە 6  زانكۆ لەخۆدەگرێت لە پلەی دووەمدایە. د.سەڵاح رەزا دەڵێت" زانكۆی چەرموو لە قەیراندا دروست بووە، بەڵام خۆشبەختانە لە پلەی هەشتەمی زانكۆكانی هەرێمدایە و پلانمان وردە وردە یەكێك بین لەو زانكۆیانەی بگەینە ئاستێكی نێودەوڵەتی". ئەو دەشڵێت" لەچاو زانكۆكانی هەرێمدا ئاستمان بەرزبووەتەوە، بەڵام لە ئاستی دەرەوەدا هێشتا زۆرمان ماوە و پلانمان هەیە سەنتەری توێژینەوەكانمان بەهێز بكەین". گوتیشی" ئەو بەشانەی بازاڕی كاریان نەماوە گرنگی پێنادەین و بەشەمان هەڵپەساردووە". \nگرنگی بەو بەشـانە دەدەن كە بازاڕی كاریان هەیە\nسەرۆكی زانكۆی چەرموو باسی لە بازاڕی كار دەكات و دەڵێت" چەرموو گرنگی بەو بەشانە دەدات كە بازاڕی كاریان هەیە، دەبێت بزانین بازاڕی كار لە كوردستان چییە؟ بۆ نمونە كەرتی نەوت و گاز و پزیشكی بازاڕی كاریان هەیە، ئێمە هاتووین ئیدارەی نەوت و گاز و وزە و بەشی پزیشكیمان كردووەتەوە و گرنگی زۆری پێدەدەین، وە چەند بەشێكی تر كە گرنگن هەبن و دەرچووانیان كاریان دەست دەكەوێت". دەشڵێت" دەبـێت ئێمە كارێك بكەین باری سەرشانی حكومەت قورس نەكەین و وابیر بكەینەوە بەشێك بین لە حكومەت و هەر رەخنە نەگرین، بەپێچەوانەوە خۆمان شتێك دروست بكەین كە بازاڕی كاری هەبێت". هـەروەها گوتیشی" مەرج نییە بازاڕی كار لە كەرتی حكومەت بێت، بەڵكوو با لە كەرتی تایبەت بێت".\nقەیران چ كاریگەریەكی لـەسەر زانكۆی چەرموو هەبووە؟\nد.سەڵاح رەزا دەڵـێت" قەیران كاریـگەری لەسەر هەموو سێكتەرەكان هەیە، بەڵام گرنگ ئەوەیە بزانین چۆن ئیدارە لە كاتی قەیـراندا دەكەین، كاتێك قەیران نەبووە زۆر شت كە لاوەكی بوو بەئاسایی داوا دەكرا". دەشڵێت" ئێمە ئەوەی پێویستە دەكەین، بۆ نمونە قوتابی كە دێتە زانكۆ پێویستە بەشەناوخۆی بۆ رێكبخرێت، هاتوویـن سەرجەمی كەم و كورتی بەشەناوخۆییەكانمان تەواو كردووە، لایەكی ترەوە ئەو گەشتانـەی كە ساڵانە قوتابیان لەوانەیە زۆر پێویست نەبێت و كەمی دەكەینەوە، كە پارە هەبوو ئەتـوانین ئەوە بكەین، دروستكردنی تاقیگەیەك پێویستە نەك باخچەیەكی لاوەكی". هەروەها گوتیشی" پێویستە لێرەدا وا بیر بكـەینەوە هەر كەسە و لەچاو خۆیدا وڵاتێكە دەزگاكەی من وەكو وڵاتێكە ئەبێت لە وڵاتیشدا بزانـم چی لەپێشتردا پێویستە، بەپێویستیەكان دەستمان پێكردووە ئەوە ئیشەكەی ئێمە بوو، قەیران كە دێت هی هەموومانە و دەبێت بە هەموومانەوە چارەسەری بكەین".\nگرنگی بە تـوێژینەوەكان دەدەن\nسەرۆكی زانكۆی چەرموو گوتی" یەكێك لە تایبەتمەندییەكانی زانكۆ ئەوەیە گرنگی بە توێژینەوەكان بدات، بەڵام لەبەرئەوەی سـەرەتامانە و زۆر دەرنەكەوتووین ئیش لەسەر توێژینەوەكان دەكەین". تائێستا زانكۆی چـەرموو 3 كۆنفرانسی نیودەوڵەتی ئەنجامداوە و ساڵی رابردوویش 11  وڵاتی ئەمریكی و ئەوروپـی بەشداری كۆنفرانسی زانكۆكەیان كردووە". سەبارەت بەرۆڵی زانكۆكە لە پرسە چارەنوسسازەكانـدا؟ د.سەڵاح رەزا دەڵێت" لە پرسە هەنوكەیەكاندا ویستومانە بەشێك بین لە كۆمەڵگا، بۆ نمـونە لە پرسی ریفراندۆم تەنـها زانكۆ بووین كە قسەمان كردووە و دیدارمان هەبووە بۆچوونی خەڵك و توێژەران و رێكخراوەكانـی كۆمەڵگەی مەدەنی و یاساناسمان وەرگرتووە".\nتەنها بە زمانـی ئینگلیزی دەخوێنن\nبۆ ئەمسـاڵی خوێـندن خوێندن لە زانكۆی چەرموو بـە زمانی ئینگلیزی دەبێت و بەشی تاقیگەی پزیشكیش دەكرێتەوە كە بڕیارە 25  قوتابی وەربگـرێت. د.سەڵاح رەزا دەڵێت" هەردوو زانكۆی زاخۆ و چەرموو لە هەرێمی كوردستان تایبەتمەندیـان لەلایەن وەزارەتی خوێندنی باڵا و توێژینەوەی زانستی پێداوە كە خوێندن تێیاندا بە زمانی ئینگلیزی بێت، هـەردوو زانكۆ جیاوازیان لەگەڵ سەرجـەمی زانكۆكانی تری هەرێمدا هەیە". دەشڵێت" زانكۆكەمـان بەرەو زانستی تەكنەلۆژیا ئەڕوات". بەوتەی ناوبراو ساڵی یەكەم ئـامادەكاری دەكرێت كە قوتابـی فێری ئەوە بكرێت زمانی ئینگلیزی و كۆمپوتەری زۆر بەهێز بێت و دواتـر ستاندارێك دادەنرێت. د.سـەڵاح گوتیشی" ئەگەر قوتابی توانی ستاندارەكە تێپەڕ بكات وایلێهات گرفتی نەبووە لە زمانی ئینگلیزی و كۆمپوتەر ئەوا بۆی هەیە بچێت قۆناغی دووەم".\nنزیكەی 400  قـوتابـی لەبەشەناوخۆییەكاندا نیشتەجێكراون\nلەئێستادا زانكۆی چەرموو هیچ بـەشەنـاوخۆییەكی كرێـی نییە و بەشەناوخۆییەكان سەر بە زانكۆن. وەكو سەرۆكی زانكۆكە دەڵێت" پێشتر ساڵانە 130  ملیۆن دینار بە كرێی بەشەناوخۆییەكان دەدرا". د.سەڵاح رەزا باس لەوە دەكات وەزارەتەكانی خوێندنی باڵا و توێـژینەوەی زانستی و دارایی و ئابووری هەندێك هاوكاری داراییان كردوون، بەڵام حكومەت بەشەنـاوخۆیی بۆ دروست نەكردوون و سوودیان لەپارەی پتـرۆ دۆلاریش نەبـینووە، چونكە زانكۆكە لەقەیرانـدا دروست بـووە. ئەو دەشڵێت" نەسـرییەكی كەممان هەیە، بـەڵام هەوڵمانداوە ئەو بار گرانـییەی لەسەر حكـومەت هەیە كەمی بكەینەوە و هەندێك بینای كۆنی زانـكۆ هـەبوون توانیمان بە پاڵپشتی وەزارەتی دارایـی و ئابووری نۆژەیان بكەینەوە". چەرموو بینایەكـی بەشەناوخۆییەكی كوڕان و 48  شوقەی بۆ كچانی بەشەناوخۆیی هەیە، بەپێی ئامارێك نزیكـەی 400  قوتابی لە هەردوو رەگەز لەبەشەناوخۆییەكانی زانكۆی چەرموودا نیشتەجێكراون. بۆ ئەمـساڵی خوێندنیش زانكۆكە لە توانایدا نزیكەی 500 قوتابی وەربگرێت.


ئەمەریكا بژاردەی سەربازیی دژی حكوومەتی سووریا بەدوور نازانێت 2018-04-14\nخەبات: زانكۆ جاف\nوەزیری بەرگریی ئەمەریكا رایگەیاند، واشنتن بەكارهێنانی هێرشی ئاسمانی دژ بە حكوومەتی سووریا بەدوور نازانێت، ئەوەش لە بەرامبەر بەكارهێنانی چەكی كیمیاییدا لە شاری دوما. هاوكات بەرپرسانی ئەمەریكا رایدەگەیەنن، ویلایەتە یەكگرتووەكانی ئەمەریكا، پرسی بەرپەرچدانەوەی بە كۆمەڵ لە دژی سووریا تاوتوێدەكات، دوای ئەوەی بە چەكی كیمیایی قەدەغەكراو هێرشیكردە سەر ناوچەی دوما و شارەزایانیش رایدەگەیەنن، چەند ناوەندێكی سەرەكی دیاریكراون بكرێنە ئامانج. بەپێی زانیاری و هەواڵی ماڵپەڕێكی بەریتانی، هێزە چەكدارەكانی بەریتانیا سەرقاڵی داڕشتنی چەند ڕێكارێكن بۆ ئەوەی بە هاوبەشی لەگەڵ ئەمەریكا هێرش بكەنە سەر هێزەكانی سووریا.\nسەرۆكی ئەمەریكا وادەی دەركردنی بڕیارە بەهێزەكەی دژی رژێمی سووریا، كە بەشار ئەسەد سەرۆكایەتیی دەكات، ئاشكرا دەكات. رۆژی سێشەممە 2018/4/10 دۆناڵد ترەمپی سەرۆكی ئەمەریكا لە میانی كۆبوونەوەیەكیدا لەگەڵ گەورە فەرماندەكانی سوپای وڵاتەكەی، رایگەیاندووە، بڕیارەكە كاردانەوەیە دژی بەكارهێنانی چەكی كیمیاوی لە دژی هاووڵاتییانی شاری دوما. دۆناڵد ترەمپ هەروەها رایگەیاندووە، لە ماوەیەكی كەم، وڵاتەكەی بڕیارێكی بەهێز دژی رژێمی سووریا دەدات، كە چەندین بژاردە لەخۆ دەگرێت، یەك لەوانە بەكارهێنانی هێزی سەربازییە لە دژی رژێمەكە. ئێوارەی رۆژی دووشەممە دۆناڵد ترەمپی سەرۆكی ئەمەریكا رایگەیاند، كە وڵاتەكەی لەماوەی 48 كاتژمێری داهاتوودا، بڕیارێكی یەكلاكەرەوە لە دژی رژێمی سووریا دەدات.\nوەزیری بەرگریی ئەمەریكا رایگەیاند، واشنتن بەكارهێنانی هێرشی ئاسمانی دژ بە حكوومەتی سووریا بەدوور نازانێت، ئەوەش لە بەرامبەر بەكارهێنانی چەكی كیمیاییدا لە شاری دووما. پێش كۆبوونەوەی لەگەڵ میری قەتەر لە پێنتاگۆن، جەیمس ماتیس، وەزیری بەرگریی ئەمەریكا رایگەیاند، بۆ مامەڵەكردن لەگەڵ ئەو بابەتی بەكارهێنانی چەكی كیمیایی لە دووما، ئیدارەی دۆناڵد ترەمپ لەگەڵ هاوپەیمانەكانی لە ئەوروپا و رۆژهەڵاتی نێوەڕاست و شوێنەكانی دیكەش لە راوێژدایە. وەزیری بەرگریی ئەمەریكا گوتی یەكەمین شت ئیدارەی ترەمپ لەسەری دەوەستێت ئەوەیە كە بۆچی دەبێت چەكی كیمیایی لە سووریادا بەكاربهێندرێت؟ رۆژی 7ی ئەم مانگە چەكی كیمیایی لە شاری دووما لە غوتەی رۆژهەڵات بەكارهێندرا، لە ئەنجامیشدا دەیان كەس، لەنێویاندا ژن و منداڵ، گیانیان لەدەستدا و ژەهراویبوون. دوای هێرشە كیمیاییەكە، دۆناڵد ترەمپ هێرشی تووندی كردە سەر بەشار ئەسەد و بە ئاژەڵ ناویبرد. گوتیشی دەبێ ئەسەدی ئاژەڵ باجی ئەو هێرشە بدات. لەسەر هەمان پرس چەند پەیوەندییەكی تەلەفۆنی لەنێوان سەرۆك و سەرۆكوەزیرانی وڵاتانی زلهێز ئەنجامدراوە، گرنگترینیان پەیوەندی تەلەفۆنی دۆناڵد ترەمپ بوو لەگەڵ ئیمانوێل ماكرۆن، سەرۆكی فەرەنسا كە تێیدا رایانگەیاند، هاوئاهەنگی دەكەن بۆ وەڵامدانەوەیەكی هاوبەشی رژێمی سووریا.\nبەرپرسانی ئەمەریكا رایدەگەیەنن، ویلایەتە یەكگرتووەكانی ئەمەریكا، پرسی بەرپەرچدانەوەی بە كۆمەڵ لە دژی سووریا تاوتوێدەكات، دوای ئەوەی بە چەكی كیمیایی قەدەغەكراو هێرشیكردە سەر ناوچەی دوما و شارەزایانیش رایدەگەیەنن، چەند ناوەندێكی سەرەكی دایاریكراون بكرێنە ئامانج. بە گوێرەی ئاژانسی هەواڵی رۆیتەرز، ئەو بەرپرسە ئەمەریكییەكانە باسی ناوەڕۆكی ئەو پلانانەیان نەكردووە كە بڕیارە لە دژی سووریا بگیرێتەبەر، بەڵام دووپاتیان لەوە كردووەتەوە، بژارەی سەربازی لەسەر مێزی گفتوگۆكانە و ئەو پرسەش تاوتوێ دەكەن. لای خۆیشیانەوە، هەریەك لە كۆشكی سپی و وەزارەتی بەرگری ئەمەریكا (پێنتاگۆن)، رەتیانكردووەتەوە هیچ لێدوانێك لە بارەی ئەو بژاردانە بدەن كە واشنتن بە نیازە لە دژی سووریا بیانگرێتەبەر. بەگوێرەی هەواڵەكەی ئەو ئاژانسە، شارەزایانی شەڕی سووریا ئاماژە بەوە دەكەن، پێدەچێت لەو هاوپەیمانێتییەی كە لە دژی ئەسەد پێكدەهێنرێت، فەرەنسا و بەریتانیا و هاوپەیمانەكانی دیكەی رۆژهەڵاتی ناوەڕاست بن، ئامانجیشیان قەدەخەكردنی بەكارهێنانی چەكی كیمیاییە لە شەڕی ناوخۆی سووریا. وەك ئەو ئاژانسە ئاماژەی بۆ دەكات، پێدەچێت ئەو گورزە سەربازییانەی لە سووریا دەوەشێنرێن، وەك تۆڵەكردنەوەیەك بێت و زیاتر ئەو ناوەندانە بكرێنە ئامانج، كە لە راپۆرتەكانی پێشوو، تێوەگلانییان لە هێرشی كیمیاییدا ئاماژەی پێكراوە.\nبە گوێرەی شارەزایانیش، پێدەچێت ئەو گورزانە لە بنكەی ئاسمانی الچمیر بوەشێنرێت، كە بە گوێرەی راپۆرتە هەواڵییەكان، ئەو هەلیكۆپتەرانەی هێرشە كیمیاییەكان لە دوما ئەنجامداوە، لەو بەرپرسێكی دیكەی ئەمەریكیش، كە رەتیكردووەتەوە ناسنامەكەی ئاشكرا بكرێت، بۆ رۆیتەرز رایگەیاندووە، هیچ زانیارییەكی لەلا نییە باس لە وەشاندنی گورزی سەربازی تۆڵەكردنەوە بكات، بەڵام ئاماژە بەوە كراوە، لە وەشاندنی هەر گورزێكی سەربازی، ئەو بنكانە دەكرێنە ئامانج، كە لە هێرشە كیمیاییەكەی دوما تێوەگلاون و ئەمەریكاش نایەوێت ئەو گازە كوشندانە جارێكی دیكە لە شارەكان بڵاوببنەوە. ئاژانسەكە ئەوەشی بڵاوكردووەتەوە، رەنگە گورزێكی بەهێزتر لە بنكەی سەربازی حیمەیمیم بوەشێنرێت، لە باكووری رۆژئاوای سووریا، كە بە گوێرەی راگەیەندراوێكی كۆشكی سپی لە چواری ئادار/ مارسی رابردوو، بە بنكەی سەرەكی فڕۆكە جەنگییەكانی رووسیایە و لەوێوە هەڵدەفڕن و ناوچەكانی دیكەی سووریا بۆردومان دەكەن، بە تایبەتیش غوتەی رۆژهەڵاتی دیمەشق.\nبەپێی زانیاری و هەواڵی ماڵپەڕێكی بەریتانی، هێزە چەكدارەكانی بەریتانیا سەرقاڵی داڕشتنی چەند رێكارێكن بۆ ئەوەی بە هاوبەشی لەگەڵ ئەمەریكا هێرش بكەنە سەر هێزەكانی سووریا. ماڵپەڕی (دەیلی مەیل)ی بەریتانی بڵاوی كردەوە فەرماندە باڵاكانی سوپای بەریتانیا ئەركی سەرشانیانە گەڵاڵەیەكی تۆڵەئەستێنانە لە بەرانبەر هێرش كیمیایەیەكەی سووریا بۆ سەر شاری دووما ئامادە بكەن. هەرچەند هەتا ئێستا نووسینگەی تێریزا مەی سەرۆكوەزیرانی بەریتانیا لە ڕەتكردنەوەی ئەم هەواڵە كە داوای لە پەرلەمان كردبێت گەڵاڵەی هێرشی سەر سووریا ئامادە بكات، خۆ دەبوێریت، بەڵام سەرچاوەكان باس لەوە دەكەن لەوانەیە سەرۆكوەزیری بەریتانیا بتوانێت بەبێ لەڕێگەی یاسادانەرانەوە ئەو پلانەی جێبەجێبكات. بانگهێشتكردنەوەی یاسادانەران كە ئێستا لە پشووی جەژنی پاك دان یەكێك لە نیشانەكانە كە لەندەن سەرقاڵی داڕشتنی گەڵاڵەیەكە بۆ هێرشی سەربازی بۆ سەر سوپای سووریا. هەرچەند ئێستا هێزە ئاسمانییەكانی بەریتانیا لەناو هاوپەیمانیی نێودەوڵەتیی لەدژی داعش لە ئاسمانی سووریا بوونیان هەیە، بەڵام هەشت فڕۆكەی جەنگیی تورنادو كەلە قوبرس جێگیر كراون، دەتوانن مووشەكی هووشمەند لەدژی بنكە سەربازییەكانی سووریا بەكار بهێنن.\nئەمەریكا پرۆژەیاسایەكی نوێ لە دژی رژێمی سووریا دەداتە ئەنجوومەنی ئاسایشی نێودەوڵەتی و وادەكەی سەرۆكی ئەو وڵاتەش بەرەو تەواوبوون دەچێت. نیكی هالێی، نێردەی هەمیشەیی ئەمەریكا لە نەتەوە یەكگرتووەكان رایگەیاندووە، ئەو پرۆژەیاسایە پێشتر لە مانگی 3 درابووە ئەنجوومەنی ئاسایش، بەڵام ئێستا هەمواركراوەتەوە و پرسی كیمیابارانكردنی شاری دوماش لەخۆدەگرێت. بەپێی پرۆژەیاساكەی ئەمەریكا، ئەو وڵاتە سزا بەسەر ئەو لایەنەدا دەسەپێنێت، كە دەردەكەوێ چەكی كیمیاوی لە دوما بەكار هێناوە.


بەپێی پێشبینییەكان.. پلەكانی گەرما بۆ خوار سفری سەدی دادەبەزن\nپێش 4 هەفتە 3090 جار خوێنراوەتەوە\nبەپێی پێشبینییەكانی كەشوهەوا، لە ڕۆژەكانی كۆتایی مانگدا پلەكانی گەرما لە پارێزگای سلێمانی بۆ خوار سفری سەدی دادەبەزن.\nماڵپەڕە جیهانییەكانی كەشوهەوا ئەوە نیشان دەدەن كە لە 25ی ئەم مانگەوە پلەكانی گەرما لە پارێزگای سلێمانی بۆ پلەكانی دووی ژێر سفری سەدی دادەبەزن.\nبەپێی پێشبینییەكانی ماڵپەڕە بەناوبانگەكانی كەشناسی جیهانی، لە ڕۆژی یەكشەممەی داهاتووەوە پلەی گەرما لە پارێزگای سلێمانی بۆ یەك پلەی سەدی دادەبەزن‌و چەند ڕۆژێك بەو شێوەیە بەردەوام دەبێت تا لە هەینی داهاتووەوە دەگاتە سفر و لە ڕۆژانی دواتریش بۆ یەك و دوو پلە خوار سفر دادەبەزێت.\nلە ڕووی دابەزینی پلەكانی گەرماوە، دوای سلێمانی، پارێزگای دهۆك بە پلەی دووەم دێت، بەڵام ناگاتە خوار سفری سەدی.\nلای خۆیەوە، (سادق عەتیە) كەشناسی دیاری عێراقی لە ئەكاونتی خۆی لە فەیسبووك نووسیویەتی: بەهۆی نزیكبوونەوەی بەرزە پاڵەپەستۆی ناوچەی سیبیریا لە ئاسمانی عێراق، پلەكانی گەرما لە ڕۆژانی داهاتوودا دابەزینێكی گەورە بەخۆوە دەبینێت”.\nئەو كەشناسە عێراقییە ئاماژەی بەوەش داوە لە ڕۆژی یەكشەممەی داهاتووەوە پلەكانی گەرما لە ناوەڕاست‌و خۆراوا و باكووری عێراق نزمبوونەوە بەخۆوە دەبینێت.


لەماوەی ساڵێکدا دو برا لەسوید دەکوژرێن\nرۆژ شەماڵ، راپەرێكی تەمەن 23 ساڵی ناسراوی كورد بو بەزمانی سویدی گۆرانی دەوت، یەكشەممەی رابردو لەبەردەم ماڵەكەی خۆیدا لەشاری ستۆكهۆڵم تەقەی لێكراو كوژرا.\n"براكەم، ئەو ژیانەی هەمانە زۆر كورتە"!\nئەمە دێڕی گۆرانییەكی رۆژ شەماڵە بەبۆنەی كوژرانی برا گەورەكەیەوە، كە ساڵی رابردو لەستۆكهۆڵم كوژرا.\nئێوارەی یەكشەممەی رابردو، رۆژ شەماڵیش لەبەهاری تەمەنیدا كوژرا.\nكاتێك رۆژ‌و سەگەكەی لەماڵ دێنەدەر بۆ پیاسە كردن، ماتۆرسوارێك تەقەیان لێدەكات‌و دەیانكوژێت، پاشان بەخێرایی شوێنی روداوەكە بەجێدەهێڵت.\nئەم تەقە كردنە لەرۆژ لەئێوارەی یەكشەممەدا، سێهەم تەقەكردن بو كە لەماوەی یەك رۆژدا لەپایتەختی سوید روبدات‌و سێ قوربانی لێبكەوێتەوە.\nدراوسێیەكی رۆژ، كە روداوی تەقە كردنەكەی بەچاوی خۆی بینیوە، دەڵێت "وێنەی بكوژەكە لەكەلەسەرما ون نابێت، كە تەقەكانی كرد كوژراوەكە لەتاو ژیانی دەستی بەرزكردەوەو هاواری كرد نا، نا، نا".\nدەشڵێت "چەند شەوە خەو نەچوەتە چاوم، وێنەی بكوژەكە لەمێشكما دێت‌و دەچێ‌و دەڵی تەق تەق تەق، هاواری گەنجەكەش لەكەلەسەرما دەزرنگێتەوە".\nمیدیاكانی سوید ئاماژە بەژان‌و ئازاری دایكی ئەم دو كوڕە كوردە دەكەن كە لەباس كردن نایەو چۆن دو جگەرگۆشەی لەماوەی كەمتر لەساڵێكدا لەسوید گیانیان لەدەست داوە.\nرۆژ شەماڵ، كە بەزمانی سویدی گۆرانی راپی وتوەو بینەری گۆرانیەكانی لەتۆڕی كۆمەڵایەتی یوتیوب زیاتر لەملیۆنی تێپەڕاندوە، زۆربەی گۆرانیەكانی وەك میدیاكانی سوید دەڵێن پەیوەندی بە"بازرگانی كردن بەمادەی هۆشبەرو تاوان‌و توندوتیژیی"ەوە بوە.\nلەكلیبێكیدا رۆژ بەچەكی قورس‌و فیشەكلەغ‌و هێڵەكی دژە گولەوە دەردەكەوێ، هەرچەندە خۆی لەتوندوتیژییەوە نەگلاوەو تەنها لەكاری هونەرییدا بەكاری هێناون. وەك دیاكۆی ئامۆزای رۆژ رایگەیاندوە.\nدیاكۆ دەڵێت "هەمو ئەوانەی لەدوای خۆی بەجێهێشت، ئەو تەنها شەیدای مۆسیقا‌و گۆرانی بو".\nساڵی رابردو، رۆخ شەماڵی برای رۆژ سی گولە نرا بەملییەوەو لەستۆكهۆڵم كوژرا. میدیاكانی سوید ئاماژە بەوە دەكەن ئەم دو برایە لەکێشەی کۆمەڵایەتییەوە تێوەگلاون كە ساڵی 2014 رویداوەو لەلایەن پۆلیسیشەوە لێكۆڵینەوەیان لەگەڵ كراوە.\nپاش سێ روداوی تەقەكردن كە لەرۆژی یەكشەممەدا لەپایتەختی سوید رویدا، پۆلیسی ئەو وڵاتە پشكنین‌و لێكۆڵینەوەیەكی چڕی ئەنجام دا، رۆژی دوشەممە رایگەیاند كە بەتۆمەتی كوشتنی رۆژ شەماڵ، پیاوێكی تەمەن 25 ساڵیان دەسگیركردوە.\nپۆلیس راشیگەیاند "چەند بەڵگەیەك هەن كە وادەكات گومان لەم دەستگیركراوە بكەین، بەڵام هێشتا لەقۆناغی سەرەتای لێكۆڵینەوەكانداین".\nمیدیاكان ئاماژە بەوە دەكەن كە كەسی گومانلێكراو لەسالانی رابردودا چەندین تاوانی تری ئەنجامداوەو ئەندامی یەكێك لەگروپە تاوانكارییەكانە، كە بەشێوەیەكی رێكخراو كاری تاوانكاری ئەنجامدەدەن.\nبەپێی ئامارەكان لە ماوەی دوو ساڵی رابردودا ١٦ گەنجی كورد لەسوێد كوژراون، بەڵام كوژرانی رۆژ دەنگدانەوەی زیاتر بوو، لەبەرئەوەی یەکێک بو لەڕاپەڕە ناودارەکانی ئەو وڵاتە.


«قورئانی پیرۆز» وەرگێڕانی مامۆستا هەژار / ماجد مەردۆخ ڕۆحانی - جام کوردی\nخەرمانانی ساڵی ۱۳۶۸ی کۆچی ـ هەتاوی (۱۹۸۹ی ـ ز) بوو كه مامۆستا هەژار ـ هه‌زار دروود و ڕەحمەتی خودا، لەسەر گيانی پاک و ڕۆحی بەرزی ـ بڕياری دا، پاش مێژووەكەی ئەردەڵان، وەرگێڕانی قورئانی پيرۆز به كوردی دەست پێ بكا.\nپێشتر زۆرجاران دۆستان و بەردەستانی مامۆستا، بۆ ئەو كاره گەوره و گرانه، لێی پاڕابوونەوە و ڕوویان لێ خستبوو؛ بەڵام هەموو جارێ وەرامی ئەو بلیمەتە هەر ئەوەنده بوو: «كاكه! ئەوە گاڵته نییه».\nبەڵێ ڕاسته تا ئەوڕۆ، زمان و وێژەی كورد ـ له پەخشان و وەرگێڕاندا ـ هاوتای هەژار و بگرە چەند قات لەو خوارتریشی به خۆوه نەدیوه؛ بەڵام «تاها حوسەین» گوتەنی: "قورئان، قورئانە و بەس".\nمامۆستا له سەرەتای سەرماوەزی ساڵی ۱۳۶۸ كاری گەوره و گرانی وەرگێڕانی قورئانی بە زمانی كوردی دەس‌پێ‌كرد؛ بەڵام چۆن دەس‌پێ‌كردنێک؟! هەموو ڕۆژێ تا سەری شەوان و هەموو شەوێ تا بەری‌بەیان، دەستی، قەڵەمەكەی له ئامێز گرتبوو؛ پێكەوە نووسابوون و بەسەر پەڕی قاقەزاندا سەمایان دەكرد؛ نه وچانێک و نه پشوودانێک. ئەگەر كاتی ژەمەن ئەگەییشت، داده مەعسووم نان و پێخۆرێكی لەسەر قاپێ دادەنا و به هێمنی له پاڵ دەستییەوه دادەنیشت. پاروویەكی چكۆلەی بۆ دەگرت و بەم وێنه چەن پاروویەك نانی دەخوارد؛ ڕاستت دەوێ قەت نەیزانی سوێر بوو یان كەم خوێ، تاڵ بوو یان شیرین، خۆش بوو یان ناخوش!\nگەلاوێژی ساڵی ۶۹ هەڵنەهاتبوو، دوایین‌كاری مامۆستا دوایی هات. یانێ كەمتر له نۆمانگ! كەسێ جارێ هه‌موو قورئانی خوێندبێ، دەزانێ كه هەر نووسینەوه‌ی سی‌جزمی، ساڵێك دەبا؛ بێرە دیار وەرگێڕانەوەی؛ ئەویش چتو وەرگێڕانێک؟!\nخوێنەری هێژا به خوێندنەوەی تاقەدێڕێكی تێدەگا شتێكی ئاسایی نییه و تاقانەیەكی بەركەتی و جیاوازه. له زۆر شوێنان هەست‌دەكەی فریشتانیش چاویان له دەستی مامۆستا بووه و پا‌ـ‌پا بووگن بزانن پۆشەنی كوردی به بەژنی ئەم ئایەته، چۆن دەڕازێتەوه و له زۆر شوێنان بێ‌شک دەبی تەنانەت خوداش ئافەرینی لێ‌كردووه.\nبەڵێ وادیاره مامۆستا، بۆ ئەم ئاخرین بەرهەمەی، له هەموو بیر و زانست و هزر و هەست و ڕۆح و گیانی، جەوهەرێكی پیرۆزی بەرهەم‌هێناوه و له‌سەر قاقەزی ڕشتووه، تا ببێته هۆی مانەوە و هەڵدانەوەی زمانی كوردی و به خۆدا هاتنەوە و شانازی گەلی كورد. بۆیەش وای لێ بەپەله بوو، نەوەك تووشی چورتمێك بێت و كارەكەی ناتەواو بمێنێتەوه.\nله بیرمان بێ كه ئامانجی گەورەی مامۆستا، پەرەدان به زمان و فەرهە‌نگی كوردی بوو؛ به وێنەیەك كه له هەموو كارەكانیدا حەولی هەوەڵی پێك‌هێنانی زمانێكی یەكگرتووی پەرەساندوو بوو. یەكجار له شەڕەگەڕەك و هەر خۆ بە كورد زانین و باقی كوردی ئەو وڵاته پان و بەرین و پەرژ و بڵاوه، به چاوی غەواره لێ‌ڕوانین وەڕەز بوو. لێرەشدا وێژەوانه دڵسۆزەكەمان، به وێنەیەكی زۆر بەرچاو، شوێنی ئەو ئامانجەی گرتووه و بۆی تێكۆشاوه و تێیدا خۆی ماندوو كردووه. له زۆر ئایەتان وشەی كرمانجی و هەورامی و لەكی و لوڕی هێناوه و هێندەش جوان و به‌جێ له ناو ڕستەكەدا جێگیر بووگن، تۆ ئێژی شوێنی هەزارساڵەی خۆیانه!\nئەم كتێبه به وێنەیەكی بێ‌وێنه، له گوتەی نامو پارێزراوه؛ تا ئەو ڕاده كه له سەرانسەری ئەم شەشسەد و چەن سەفحەدا، #پەنجا وشەی عە‌رەبی یان ڕۆژاوایی نادۆزیه‌وه.\nلە قورئاندا وشەی وا هەن كه زۆر جاران دووپاته كراونەتەوه. مامۆستا بۆ مانای فرەیەك لەمانە، یەك بەرامبەری دانەناوە و به چەشنێكی زانایانه، له زۆربەی ئەو جێگایانه، وشەی وای بۆ دابین‌كردووه، كه پڕبەپڕی مەبەستی ڕستەكەیه. بەم وێنه جارێكی‌تر و جۆرێكی‌تر هێز و توانی زمانه شیرینەكەمانی پیشان‌داوه. بۆ نموونه، وشەی «كافر» ـ بەپێی جێگاـ ئەم بەرانبەرانەی هەیه: «خوانەناس»، «سپڵه»، «دین‌دوژمن»، «خۆبەزل‌زان»، «لەدین‌لادەر»، «ناشكوری‌كەر»، «ئێرەیی‌بەر»، «لەڕێ خوا لادەر»، «بێ‌باوەڕ»، «لەدین‌پەژیوان»، «پێ‌نەزان»، «حاشاكەر» و..\nله مێژووی وێژه‌ی جیهاندا، دانە‌ـ دانەیەك شاكاری وا هەڵكەوتوون كه تێپەڕینی ساڵ و مانگ، له بیری نەبردوونەوه و بوونەتە هۆی مانەوە و پەرەساندنەوەی زمانه‌كانیان. وەك «دیوان حافظ» ، «كلیات سعدی» ، «فاوست گوته» «هەژاران هوگۆ» ، «كمدی الهی دانته» ، «ڕۆمانەكانی شیكسپیر» و… ئێمه لەسەر ئەو باوەڕەین كه ئەم قورئانه كوردییه، یەكێكه لەو شاكارانه.\nلە ماڵی کتێبی کوردی وەرگیراوە\nجام کوردی هەژار قورئان پیرۆز ماجد مەردۆخ ڕۆحانی


گۆڕان و تەوریسی دارایی و سیاسیی\nد- پاشان چی دەبوو ئەگەر کوڕەکانى نەوشیروان مستەفا ئاوا بەو دەستوبردە گردەکەیان لەسەرخۆیان تاپۆ نەکردایە و هەر بەناوى باوکیانەوە بمایەتەوە؟ دیارە پلانەکە ڕوونە: سەرەتا کۆمپانیاى بازرگانی، دواتر تاپۆکردنى گردەکە و بەدوایدا دەستگرتن بەسەر میدیا و لەکۆتایشدا قوتدانى گۆڕان بە تەواوەتى. بێگومان هەمو ئەمانەش بە پشتیوانى ژمارەیەک "سیاسەتمەداری!“ بەتەمەنی "بەئەزمون و عەبقەری!“ و کۆمەڵێک خوێنەوار و گەنج کە ئێستا له فه‌رهه‌نگی سیاسیی كوردییدا بەدواى پێناسەیه‌كی نوێی چه‌مكی تەوریسدا دەگەڕێن! هەندێکی تریشیان ئەیانەوێت لێی ڕاکەن و خەریکى خۆ پاکردنەوەن.\n6 نیفاقی سیاسی یەکێتی‌و گۆڕان\n7 وەزیری ناوخۆو مەرزی باشماخ\n8 سەردەمی محەمەد سەعید سەحافەکان\n9 کاک هۆشیار عەبدوڵا لێرەدا بوەستە\n10 پێشنیارێکی دۆستانە: پەرلەمان دابخەن\n11 سێ سەرنج


ساڵی ٢٠١٩، ساڵی قەیران لە سیاسەتی جیهانی\nYou are at:Home»تەوەر»هەواڵ»تایبه‌ت»ساڵی ٢٠١٩، ساڵی قەیران لە سیاسەتی جیهانی\nBy nuche.net on\t 2018/12/31 تایبه‌ت, شیکاری, گرنگ\nلە ساڵی ٢٠١٨دا چەندین قەیران و تەنگه‌ژە لە ئاستی جیهان هاتنە کایەوە، کە زۆریەک لەوان جێى نیگەرانی و مەترسین، پێدەچێ ساڵی ٢٠١٩ درێژە و بەردەوامی ئەم قەیرانانە بن.\nرکابەرایەتی ئەتۆمی وڵاتان، گەورەترین قەیرانی ساڵی ٢٠١٨ بوو. هەر یەک لە وڵاتی گەورە و پڕچەکی جیهانی لە بری بەهێزکردنی رێککەوتنە جیهانیيەکان لە بواری ئەتۆمی، هەوڵی پێشێلکردنی رێککەوتنەکانی پەیوەست بە چەکی ئەتۆمییان دا. ڤلادیمێر پۆتین، سەرۆکی رووسیا، مانگی مارس پەردەی لە سەر پێنج چەکی ئەتۆمی نوێ هەڵدايه‌وه و رایگەیاند: رووسیا وەک کاردانەوە بەرامبەر بە بڕیاری واشنتۆن بۆ هەڵوەشاندنەوەی رێککەوتنی قەدەغەکردنی موشەکی بالیستی، ئەم چەکانەی بەرهەمهێناوە. رووسیا هەروەها ژمارەیەک موشەکی کروزی دروست کردووە، کە توانایەکی زۆر زیاتری لە موشەکە دوورمه‌وداكان هەیە، کە لە سەردەمی رۆناڵد رێگان، رێککەوتنێک لە بارەوە واژۆکراوە و دوولایەن بڕیاری راگیرانی دروستکردن و بەکارهێنانیان دابوو.\nلە مانگی ئۆکتۆبەر، دۆناڵد ترەمپ رایگەیاند، کە سەرباری دژایەتی هاوپەیمانانی لە ناتۆ، بڕیاری هەڵوەشانەوەی رێککەوتنی قەدەغەکردنی چەک ئەتۆمیيەکان دەدات. هەڵوەشانەوەی رێککەوتنی ئای.ئێن.ئێف، بە ئەگەری زۆر سەرەتایەک بۆ هەڵوەشانەوەی رێککەوتنی ستارتی نوێ، کە ئەم رێککەوتنە لە لایەن باراک ئۆباماوە گفتوگۆ و دانوستاندنی لە سەر کرابوو، چەکە دوورهاوێژەکانی سنووردار دەکرد. جۆن ڤۆڵفستاڵ، بەڕێوەبەری باڵای ئەنجوومەنی ئاسایشی نەتەوەیی ئەمریکا هۆشداری دەدات و دەڵێت، لەناوبردنی ئەم رێککەوتننانە، دەبێتە هۆی توندتربوونەوەی رکابەرایەتی چەکی ئەتۆمی و وادەکات، کە داهاتووی پەیوەندییەکانی واشنتۆن و مۆسکۆ بخاتە ژێر پرسیارەوە و مەترسی گەورەتر بێتە ئاراوە.\nلە لایەک خودی سەرۆکی ئەمریکا هەڕەشەیەکی جیدیە بۆ سەر ئاسایشی جیهانی، ئەم مەترسیە زیاتر دەگەڕێتەوە بۆ سیاسەتی ئەتۆمی دۆناڵد ترەمپ، ئەو کەسێكە، کە توانای بڕیاردانی هەیە بۆ بەکارهێنانی ئەم چەکانە لە هەر کات و ساتێک، کە بیهەوێ و ئەمەش قەیرانی سیاسی لێدەکەوێتەوە.\nترەمپ بە پێچەوانەی سەرۆکەکانی پێشتری ئەمریکا، ئامادەی سازان و رێککەوتن نییە. سیاسەتەکانی ترەمپ، لە هەمبەر بە ئێران و کۆریای باکوور، پەرەی بە ئاڵۆزیيەکان داوە، فرۆشتنی چەکی ئەتۆمی بە بەهای ٢ ترلیۆن دۆلار، هەر جۆرە هەوڵێک بۆ بەرەنگاربوونەوەی چەکی ئەتۆمی لە بار دەبات. ٢٦ سیناتۆری ئەمریکا لە نامەیەکدا نووسیویانە “ئەم بابەتە نە تەنها رکابەرایەتی چەکی ئەتۆمی کەمتر ناکاتەوە، بەڵکو رێککەوتنەکانی سیناش دەخاتە ژێر پرسیارەوە”. ئەوان دەڵێن، کە “وەبەرهێنان لە بواری چەکە ئەتۆمیيەکان دەبێ هاوتەریب بێت لەگەڵ هەوڵەکان بۆ کۆنتڕۆڵکردنی ئەم چەکانە”.\nشەڕ لەگەڵ ئێران، مەترسییەکی دیکەیە، کە لە ساڵی نوێ، جیهان بەرەوڕووی دەبێتەوە، دەستپێکی شەڕێکی نوێ و گەورە لە ناوچەکە، بێگومان زیاترهانی ئێران دەدات، کە پەرە بە بەرنامە ئەتۆمیيەکانی بدات. سعودیە پێشتر بەڵێنی داوە، کە بۆ بەرەنگاربوونەوەی ئێران هاوبەشێکی بەردەوام و سەرەکی بێت، بێجگە لە سعودیە ژمارەیەکی دیکە لە وڵاتانی ناوچە وێڕای ئیسرائیل، ئامادەیی و زەمینەی پێکهێنانی بەرەیەکی نوێیان لە دژی ئێران تێدایە.\nمەترسی شەڕ لەگەڵ ئێران، لە مەترسی شەڕ لەگەڵ کۆریای باکوور گەورەترە. هۆکارەکەی ڕوونە، لە باکووری رۆژهەڵاتی ئاسیا هیچ هاوپەیمانێکی ئەمریکا ئامادە نییە بەرەیەکی شەڕ بکاتەوە، بەڵام سعودیە له ژێر دەسەڵاتی بن سەلمان و ئیسرائیلی ژێر دەسەڵاتی نەتانیاهۆ، ئامادەیی تەواویان بۆ شەڕێکی گەورە لە دژی ئێران تێدایە.\nجۆن بۆڵتۆن و مایک پۆمپیۆ، توانيويانه زۆرترین گوشار بۆ سەر ئێڕان ئیدارە بکەن. وڵاتانی ئەوروپیش نیگەرانی توندتربوونەوەی ئەم ململانێیەن، ئەگەری زۆرە کە سەرانی ئیسرائیل، سعودیە و ئەمریکا، ئامادەکاری تەواو بۆ دۆخی شەڕ بکەن، کەنداو هەروەکو ساڵی ٢٠١٨ زەمینەی هەڵگیرسانی شەڕێکی ناوچەیی تێدا بەدی دەکرێت.\nکۆریای باکوور مەترسییەکی دیکەیە، کە پێدەچێ لە ساڵی ٢٠١٩ وەک خۆی بەردەوام بێت، سەرۆکی کۆریای باشوور توانی بارگرژییەکان لە نێوان ئەمریکا و کۆریای باکور، کەم بکاتەوە و رێگا بۆ رێڕەوێکی دیپلۆماسی لە نێوان واشنتۆن و پیۆنگ یانگ خۆش بکات. پەیوەندی چاوەڕواننەکراوی کیم جۆنگ ئون لەگەڵ سەرۆکی ئەمریکا لە سەنگاپور، گەشبینیەکان سەبارەت بە چارەسەری دیپلۆماسیانەی کێشەکانی نێوان دوو وڵاتی زیاتر کردووە. ئەگەر ترەمپ لە سالی ٢٠١٩ رێککەوتنێکی نوێ لە گەڵ کیم ببەستێ، مانای وایە، کە ئاسایشی کۆریای باکوور گرەنتی کراوە و هاوکات ژێرخانی ئەتۆمی پیۆنگ یانگی لە ناوبردووە، بە پێچيەوانەوە دەبێ چاوەڕێی ئەگەری دیکە بکرێت.\nباشوری ئاسیا، کارەساتێکی ئەتۆمی شاراوەی لە خۆدا جێ کردۆتەوە، گرژیيەکانی نێوان هیند و پاکستان، لە ساڵی ٢٠١٨ کەم بووەوە، بەڵام ئیمکان و ئەگەری گرژبوونەوەی کێشەکان بەهێزە، شەڕ لە نێوان دوو وڵات ئەگەرەکانی بەردەوام بەکارهێنانی چەکی ئەتۆمی بەهێزتر کردووە، لە وەها حاڵەتێکدا دەبێ چاوەڕەێی شەڕی ئەتۆمی، کوشتاری دەیان ملیۆن کەس و قەیرانی ئابوری لە جیهان بین.\nپاکستان و هیند، دوو وڵاتن، کە توانای ڕوو لە گەشەی ئەتۆمییان هەیە، هەر دوو وڵات نزیک بە ١٥٠ چەکی ئەتۆمییان هەیە و خەریکی دروستکردنی وزەخانەن بۆ بەرهەمهێنانی پلۆتنیۆم و یۆرانیۆمی پیتێندراو، کە دواجار بۆ بەرهەمهێنانی چەکی ئەتۆمی بەکاری بهێنن.\nزانایانی ئەتۆمی پێیانوایە، کە بەکارهێنانی بۆمبی ئەتۆمی لە باشووری ئاسیا، لێکەوتەی دەبێت و زیانی گەورە بۆ سەر بەرهەمە خۆراکیيەکانی جیهان لە وەها حاڵەتێکدا پێشبینی دەکرێ زیاتر لە یەک ملیارد کەس لە دانیشتوانی ناوچەکە بەرەوڕووی قات و قڕی ببنەوە، هاوکات دەبێ چاوەڕێی قەیرانی پەنابەران بکەین، کە دەبێتە هەڕەشەیەکی گەورە بۆ سەر شارستانییەتی جیهانی سەردەم


ساوسهامتۆن X لیڤه‌رپوول … ئاماره‌كانی پێش یاریه‌كه – یاریگا سپۆرت\nHome/هه‌واڵه‌كان/خوله‌كانی ئه‌وڕوپا/پرێمەرلیگ/ساوسهامتۆن X لیڤه‌رپوول … ئاماره‌كانی پێش یاریه‌كه\nساوسهامتۆن X لیڤه‌رپوول … ئاماره‌كانی پێش یاریه‌كه\nکامه‌ران پاڵانی 2018/02/11\nیاریگا – ئه‌مڕۆ كاتژمێر (7:30) خوله‌كی شه‌و بە كاتی هەرێمی كوردستان، لە گه‌ڕی بیست و حه‌وته‌می خولی نایابی ئینگلته‌رادا، یانەی ساوسهامتۆن لە نێو یاریگای (سانت مێریز)ی تایبه‌ت به خۆی، میوانداری یانه‌ی لیڤه‌رپوول دەكات، ئێمەش لە ماڵپەڕی یاریگانێت گرنگترین ئامارەكانی هەردوو تیپه‌كه پێش ڕوبەڕوبونەوەكەیان بڵاودەكەینەوە:-\n1- دوایین 10 ڕوبه‌ڕونه‌وه‌ی نێوانیان له خولی نایابی ئینگلیزیدا، ساوسهامتۆن 3 یاری بردۆته‌وه و لیڤه‌رپوولیش 4 یاری، له 3 یاریشدا یه‌كسان بوون.\n2- لیڤه‌رپوول له دوایین 3 یاری نێو یاریگای (سانت مێریز) له پریمه‌رلیگدا، هیچ یاریه‌كی نه‌دۆراندووه، 1 یاری بردۆته‌وه و له 2 یاریشدا یه‌كسان بووه.\n3- ساوسهامتۆن له دوایین 6 یاری كه له رۆژی یه‌ك شه‌ممه‌دا ئه‌نجامی دابێت له خولی نایابدا، هیچ یاریه‌كی نه‌دۆراندووه، 1 یاری بردۆته‌وه و له 5 یاریشدا یه‌كسان بووه.\n4- لیڤه‌رپوول له دوایین 17 یاری ئه‌م وه‌رزه‌ی پریمه‌رلیگدا، 11 یاری بردۆته‌وه و 1 یاری دۆراندووه، له 5 یاریشدا یه‌كسان بووه.\n5- یۆرگن كلۆپ وه‌ك ڕاهێنه‌ری لیڤه‌رپوول 8 جار ڕوبه‌ڕوی ساوسهامتۆن بۆته‌وه، 2 یاری بردۆته‌وه و 8 یاریشی دۆڕاندووه، له 3 یاریشدا یه‌كسان بووه.\n6- موحه‌مه‌د سه‌ڵاح پێنجه‌م یاریزانی لیڤه‌رپووله كه 20 گۆڵ بۆ لیڤه‌رپوول تۆماربكات له وه‌رزێكی خولی نایابی ئینگلیزیدا، دووه‌م یاریزانی لیڤه‌رپوولیشه كه له یه‌كه‌م وه‌رزیدا، ئه‌و ژماره گۆڵه تۆمار بكات.\n7- ئێستا ساوسهامتۆن به كۆكردنه‌وه‌ی 26 خاڵ، له پله‌ی شازده‌یه‌می ریزبه‌ندی پریمه‌رلیگدایه، گۆڵكاری تیپه‌كه‌ش چارلی ئۆستنه به تۆماركردنی 6 گۆڵ.\n8- ئێستا لیڤه‌رپوول به كۆكردنه‌وه‌ی 51 خاڵ، له پله‌ی سێیه‌می ریزبه‌ندی پریمه‌رلیگدایه، گۆڵكاری تیپه‌كه‌ش موحه‌مه‌د سه‌ڵاحه به تۆماركردنی 21 گۆڵ.\nپریمه‌رلیگ ساوسهامتۆن. لیڤه‌رپوول\nریال مەدرید لەم هەفتەیە گرێبەستێکی گرنگ ڕادەگەیەنێت\nگواردیۆلا شوێنگرەوەی کۆمپانی لە یانەیەکی پرێمەرلیگ دەستنیشانکرد\n7 ڕۆژ له‌مه‌وبه‌ر\nسۆلشایەر داواکارییەکی ئازایانە لە پۆگبا دەکات


بریاری داخستنی عه‌لوه‌ی سلێمانی هه‌ڵوه‌شێندرایه‌وه\nسه‌رۆكی سه‌ندیكای كشتوكاڵی سلێمانی رایگه‌یاند: بریاری داخستنی عه‌لوه‌ی سلێمانیان هه‌ڵوه‌شاندوه‌ته‌وه. له ئێستادا له‌گه‌ڵ وه‌زاره‌تی كشتوكاڵ له وتوێژدان تا كات و بڕی باجی گومركی له سه‌ر سه‌وزه و میوه و به‌ره‌هه‌مه خۆراكیه‌كان رێكبخرێت.\nسه‌روه‌ر عه‌لی سه‌رۆكی سه‌ندیكای كشتوكاڵی سلێمانی ڕاشیگه‌یاند: سبه‌ینێ عه‌لوه‌ی سلێمانی كراوه ده‌بێت له ئێستادا بریاری داخستنی عه‌لوه‌ی سلێمانیان هه‌ڵوه‌شاندوه‌ته‌وه. له به‌رامبه‌ردا سێ رۆژ مۆڵه‌ت ده‌ده‌نه وه‌زاره‌تی دارایی تا رێكاری باجی گومرگی رێكبخات.\nئه‌وه بڕیاره‌ی سه‌رۆكی سه‌ندیكای كشتوكاڵی سلێمانی له كاتێدایه پێشتر بڕیاریاندا بوو له دژی زیادكردنی باجی گومرگی له سه‌ر به‌رهه‌می سه‌وزه و میوه و قۆرخكاری هاوده‌كردنی به‌رهه‌مه كشتوكاڵیه‌كان بۆ ماوه‌ی چه‌ند رۆژێك عه‌لوه‌ی سلێمانی دابخه‌ن.\n1643 جار خوێندراوەتەوە


ئارام شەیدا: دەبێت سوپەر ساکۆ سوپاسم بکات - Hataw ئارام شەیدا: دەبێت سوپەر ساکۆ سوپاسم بکات - Hataw\nسەرەتا > هەمەرەنگ > ئارام شەیدا: دەبێت سوپەر ساکۆ سوپاسم بکات\nئارام شەیدا: دەبێت سوپەر ساکۆ سوپاسم بکات\nئارام شەیدا: دەبێت سوپەر ساکۆ سوپاسم بکات .\nگۆرانیبێژ "ئارام شەیدا" لە چاوپێکەوتنێکی تایبەتیNRT2 باس لە گۆرانی وتن بۆ حزبەکان و ژیانی تایبەتی خۆیی و گۆرانییە تایبەتەکەی دەکات کە بۆ کەسێکی وتووە، جگە لەوەش دەڵێت دەبێت "سوپەر ساکۆ" سوپاسم بکات.\nلەبارەی گۆرانی وتن بۆ کەسایەتی و حزبەکان و خەڵک، ئاماژە بەوە دەکات کە گۆرانی بۆهەموو خەڵک دەڵێت و سیاسەت ناکات لە گۆرانی وتندا، بۆ NRT2 دەڵێت: لە کاتی هەڵبژاردنیش وەک هەموو تاکێکی تر هەرلایەنێک خۆی بییەوێت گۆرانی بۆ دەڵێت.\nئارام شەیدا باس لە دانسی سوپەر ساکۆ دەکات لەگەڵ گۆرانییەکی خۆی، لەوبارەیەوە بۆ NRT2 دەڵێت: "گۆرانی ئەوم نەوتووەتەوە تەنها لە بەندەکاندا ناوم هێناوە، دەبێت ئەو سوپاسم بکات کە دڵخۆشم کردووە" لەم ڤیدیۆییەدا گۆرانییەکە دەڵێت.\nلەچاوپێکەوتنەکەی NRT2 ئارام شەیدا باس لەو گۆرانییە تایبەتە دەکات کە بۆ کەسێکی تایبەت وتویەتی و دەڵێت: "تەنیا ڕۆحیم خۆشویستووە" لەم ڤیدیۆیەدا گۆرانی بۆ ئەو کەسە دەڵێت.\nئارام داوادەکات خەڵکی پشتگیری هونەرمەندانی کورد بکەن، هونەرمەندانیش دژایەتی یەکتر نەکەن، چونکە ئەو پێیوایە ئەگەر هونەرمەندی کورد و بەرهەمی کوردی نەبێت خەڵکی ناچارن گوێ لە ئیبراهیم تاتڵیساس و کازم ساهیر بگرن.\nItem Reviewed: ئارام شەیدا: دەبێت سوپەر ساکۆ سوپاسم بکات Rating: 5 Reviewed By: hataw magazin


سەرچاوەیەک: پارێزەرێکی ئێرانی داوای پێداچوونەوە بەسەر بڕیاری لەسێدارەدانی جودابیرێکی کورد دەکات\nیەکێک لەو پارێزەرە ئێرانیانەی کە نوێنەرایەتی زیندانییەکی سیاسی کورد دەکات کە لە ئێراندا ڕووبەڕووی سزای لەسێدارەدان بۆتەوە بە پێی ڕاپۆرتان داوای پێداچوونەوەی بەسەر بڕیاری لەسێدارەدانەکە کردووە لە کاتێکدا پشتیوانانی دەڵێن ئەو بڕیارە ناڕەوابووەو لەسەر بنەمای دانپیانان لەژێر فشاردا بووە.\nلە دیمانەیەکی ڕۆژی سێشەممەدا لەگەڵ بەشی فارسی دەنگی ئەمەریکا سەرچاوەیەکی کە زانیاری لەسەر ڕەوشەکە هەیە گوتی پارێزەرەکەی داواکارییەکەی بۆ پێداچوونەوە بەسەر سزاکەی حەیدەر قوربانی پێشکەش بە دادگای باڵای ئێران کردووە کە لە 6ی مانگی 8دا ئەو سزایەی بەسەریدا سەپاندبوو. دەنگی ئەمەریکا بە پێی داواکاری سەرچاوەکە ناوی پارێزەرەکەی ئاشکرا نەکردووە. ئێران تۆماری هەراسانکردنی ئەو هاووڵاتیانەی هەیە کە لەگەڵ دەزگایەکی ڕاگەیاندنی بیانی کە بە دوژمنی دەزانێت وتووێژ دەکەن.\nلە ساڵەکانی دووایدا چالاکوانانی مافەکانی مرۆڤ ڕایانگەیاند دەسەڵاتدارانی سزای مەرگیان بەسەر قوربانیدا داوە بە تاوانەکانی هاوکاری کردنی هێرشێکی چەکداری کە ئەندامەکانی سوپای پاسدارانی تێدا کوژرابوون و ئەندامێتی حزبی دیموکراتی کوردستانی ئێران. لەو ماوەیەدا تۆڕی میدیایی دەوڵەتی ئێران بەرنامەیەکی ساڵی 2017 ی پەخش کرد بە ناونیشانی شوفێری مەرگ کە تیایدا قوربانی وادیارە دان بەوەدا دەنێت کە ڕێنیشاندەری ئەو ئەندامانەی حزبی دیموکراتی کوردستانی ئێرانی کردووە کە دەستیان هەبووە لە کوشتنەکە.\nڕێکخراوی لێخۆشبوونی جیهانی گوتویەتی قوربانی یەکێکە لە چەندین کورد کە لەلایەن دەسەڵاتدارانی ئێرانەوە بەهۆی ئەندامێتی یاخود گومانی پەیوەندی بە پارتە ئۆپزسیۆنە کوردەکانەوە سزادراوە. گروپەکە دەشڵێت ئەو کوردانەی کە سزای مەرگ دراون پاش " دادگاییکردنێکی نارەوا بووە کە بە شێوەیەکی سەرەکی یان بە گشتی پشت بەو دانپیانانانە بەستراوە کە لە ژێر ئەشکەنجەو بەبێ هەبوونی پارێزەر وەرگیراوە."\nئەو سەرچاوەیەی قسەی لەگەڵ دەنگی ئەمەریکا کردووە دەڵێت دادگای باڵای ئێران لە 6 ی مانگی 8 دا ڕێگەی بە دەسەڵاتدارانی شاری سنەی کوردستانی ئێران دراوە سزاکە جێبەجێ بکەن. هەرچەندە، سەرچاوەکە دەڵێت بە پێی فەرمانەکە ڕێگەشی بە پارێزەرەکە داوە بۆ یەکەم جار دەستی ڕابگات بە فایلەکانی دۆسێکە.\nسەرچاوەکە دەڵێت " قوربانی هەرگیز دانیبەوەدا نەناوە کە چەکی پێبووبێت یان ئەندامی حزبی دیموکراتی ئێران بووبێت." پارێزەرەکەی قوربانی بەهۆی نەبوونی بەڵگە و هەروەها دانپیانانی لە ژێر فشار داوای پێداچوونەوەی بەسەر بڕیارەکە کردووە.\nلە گرتەیەکی ڤیدیۆییدا کە ڕۆژی سێشەممە بۆ دەنگی ئەمەریکا ناردراوە شەرارێ سادقی هاوسەری قوربانی ڕاوبۆچوونی خۆی لەسەر بێتاوانی هاوسەرەکەی دووپات کردەوەو گوتی ئەو لە دانپیانانە لە ژێر ئەشکەنجە بەدەستهاتووە.


جه‌لال كه‌ریم، بریكاری وه‌زیری ناوخۆ: ئه‌گه‌ر به‌رپرسی پێشووی لقی چوار بێته سنووری سلێمانی، پۆلیس ده‌بێ بیگرێت ... دیمانه: فه‌ره‌یدون بێوار\nWritten by Administrator\tSaturday, 20 August 2011 20:21\nله‌م دیمانه‌یه‌دا بریكاری وه‌زیری ناوخۆ باس له گرتنی مسته‌شاره‌كان ده‌كات و ئه‌وه‌ش ئاشكرا ده‌كات كه لیژنه‌كیان پێكهێناوه بۆ گرتنی ئه‌و تاوانبارانه‌ی له ژێر ده‌سه‌ڵاتی یه‌كێتی و پارتیدان. راشیده‌گه‌یه‌نێت ئه‌گه‌ر به‌رپرسی پێشووی لقی چوار بێته سنووری سلێمانی، پۆلیس ده‌بێ بیگرێت و ته‌سلیمی دادگای بكات. دان به‌وه‌شدا ده‌نێت كه هه‌موو په‌یوه‌ندییه حزبییه‌كان له‌گه‌ڵ ئێران له‌رێگه‌ی قه‌رارگای ره‌مه‌زان و سوپای قودسه‌وه‌یه.\nپ: دوایین په‌ره‌سه‌ندنه‌كانی نێوان لیژنه‌ی ئه‌منی هه‌رێم و لیژنه‌ی ئه‌منی ئێران، سه‌باره‌ت به كێشه سنوورییه‌كان به كوێ گه‌یشتووه؟\nجه‌لال كه‌ریم: ئێمه وه‌كو حكومه‌ت كێشه‌مان له‌گه‌ڵ ئێران نییه و هیچ رێكه‌وتنێك نه‌كراوه، ئه‌وان كێشه‌یان له‌گه‌ڵ باره‌گاكانی پژاك هه‌یه كه له ناو خودی خاكی ئێراندایه، به‌ڵام نزیكی سنووره‌كانی هه‌رێمه، كه پێكه‌وه شه‌ڕ ده‌كه‌ن ئێران تۆپبارانی گونده‌كانی بناری قه‌ندیل ده‌كات، بۆ ئه‌وه‌ی له پشته‌وه، له سنووری ئێمه‌وه، هاوكاری و گواستنه‌وه‌ی بریندار و... یان بۆ نه‌كرێت.\nتا شه‌ڕی نێوان ئێران و پژاك به‌رده‌وام بێت تۆپبارانكردن كۆتایی پێنایه‌ت. ئه‌گه‌ر ئێستاش بوه‌ستێت ئه‌وا ماوه‌یه‌كی تر سه‌رهه‌ڵده‌داته‌وه.\nپ: ئایا پژاك سنووری هه‌رێمی به‌زاندووه؟\nو- شوێنه‌كه چۆڵه و شاخاوییه، بۆیه بێگومان دێن.\nپ: رێكخه‌ری په‌یوه‌ندییه‌كانی كۆمه‌ڵی ئیسلامی له‌گه‌ڵ ئێران باس له‌وه ده‌كات كه به‌رپرسانی ئێرانی پێیانوتوون لیژنه‌ی ئه‌منی هه‌رێم رێگه‌ی به ئێرانداوه سنووره‌كان تۆپباران بكات؟\nو- ئه‌و شته ئه‌سڵ و ئه‌ساسی نییه. به هیچ شێوه‌یه‌ك په‌یوه‌ندی به حكومه‌تی هه‌رێمه‌وه نه‌كراوه بۆ جێبه‌جێكردنی ئه‌و تۆپبارانكردنه. هه‌ر وڵاتێكیش كه كێشه‌ی ناوخۆیی له‌گه‌ڵ ئۆپۆزسیبۆنی خۆی هه‌بێت ناچێت پرس به وڵاتی درواسێ بكات بۆ شه‌ڕ كردن، چونكه هێشتا پژاك له‌ناو خاكی ئێرانه.\nئه‌و براده‌ره‌ی كۆمه‌ڵ كه وایوتووه به‌هیچ جۆرێك یاسا عێراقی و نێوده‌وڵه‌تییه‌كان رێگه‌ی نادات كه بچێت له‌گه‌ڵ حكومه‌تی ئێران دانیشێت له‌و باره‌یه‌وه گفتوگۆ بكات، چونكه ئه‌و حزبی سیاسییه و نوێنه‌ری حكومه‌ت نییه. حكومه‌تی هه‌رێم نوسینگه‌ی نوێنه‌رایه‌تی و حكومه‌تی عێراق باڵوێزخانه‌ی له ئێران هه‌یه، ئێمه هه‌ر په‌یوه‌ندییه‌كمان هه‌بێت له رێگه‌ی ئه‌وانه ده‌یكه‌ین. نوێنه‌ری حزبه‌كان بۆیان نییه ئه‌و جۆره ته‌داخولانه بكه‌ن. ئه‌گه‌ر بیشیكه‌ن، ئه‌وا خۆیان ژێر به ژێر له‌رێگه‌ی ده‌زگا هه‌واڵگرییه‌كانی خۆیانه‌وه ده‌یكه‌ن، ئه‌وه مه‌سه‌له‌یه‌كی تره.\nپ: ئایا نیگه‌رانییه‌كانتان به كۆنسوخانه‌كانی ئێرانان له هه‌رێم گه‌یاندووه، وه‌ڵامی ئه‌وان چی بووه؟\nو- به‌ڵێ ئاگادار كراونه‌ته‌وه، ئه‌وان ده‌ڵێن هه‌تا پژاك زه‌خت بكات ئێمه ناتوانین وازیان لێبێنین بێنه‌ناوه و خه‌ڵكمان لێبكوژن.\nپ: باس له‌وه ده‌كرێ كه حزبه‌كان له چوونه ده‌ره‌وه‌یان و كۆبوونه‌كانیان له‌گه‌ڵ وڵاتان وه‌زاره‌تی ناوخۆ و حكومه‌تی هه‌رێم ئاگادار ناكه‌نه‌وه. ئایا ئێوه ئاگاداری ورده‌كاری سه‌ردانی حزبه‌كان هه‌ن؟\nو- ئه‌وان كه ده‌چنه‌ده‌ره‌وه به فه‌رمی به‌ناوی حزبه‌وه ناچن، به‌ڵكو وه‌كو هاوڵاتییه‌ك ڤیزه وه‌رده‌گرن و ده‌چن بۆ ئێران یان... ئیدی له‌وێ له پشتی فه‌رمیاته‌وه په‌یوه‌ندی سیاسی و دیپلۆماسی خۆیان ده‌كه‌ن.\nپ: هه‌ندێكجار باس له‌وه ده‌كرێ كه كۆمه‌ڵی ئیسلامی په‌یوه‌ندییه‌كی نهێنی و هه‌وڵگری له‌گه‌ڵ ئێران هه‌یه؟\nو- هه‌موو په‌یوه‌ندییه‌كی حزبی له‌گه‌ڵ وڵاتاندا، له‌رێگه‌ی په‌یوه‌ندی هه‌وڵگرییه‌وه‌یه، له ئێران قه‌رارگای ره‌مه‌زان و قودس كه دوو ده‌زگای هه‌واڵگرین سه‌رپه‌رشتی ئه‌و په‌یوه‌ندییانه ده‌كه‌ن.\nزۆربه‌ی حزبه‌كانی باشووری كوردستان له‌كاتی ئۆپۆزسیۆن بوونیان دژی رژێمی به‌عس له ئێران بوونه و ئێرانیش هاوكاری ئۆپۆزسیۆنی كردووه دژی رژێمی به‌عس، به‌ڵام ئێستا كوردستان حكومه‌تی خۆی هه‌یه و نوێنه‌رایه‌تی هه‌رێم و باڵوێزخانه‌ی عێراق له ئێران هه‌یه، بۆیه هه‌ر هاوكاری كردنێكی ئێران بۆ حزبه‌كان ده‌چێته بابی تێكدانی ئه‌زموون و ئاسایشی هه‌رێمی كوردستان. ده‌نا له‌سه‌ر چی بنه‌مایه‌ك هاوكاری حزبێك ده‌كات.\nپ: ده‌ستگیركردنی مسته‌شاره‌كان كه فه‌رمانی دادگای عیبَراقی و هه‌رێمیان بۆ ده‌رچووه، به‌ڵام تائێستا له لایه‌ن ئێوه ئه‌و بڕیاره جێبه‌جێ نه‌كراوه، بۆچی؟\nو- وه‌زاره‌تی ناوخۆ خه‌ڵك ده‌ستگیر ناكات، به‌ڵكو كه بڕیاری دادگا ده‌رده‌چێت بۆ ده‌ستگیركردنی تاوانبارێك، ئێمه‌ش ده‌یده‌ینه بنكه‌كانی پۆلیس. به‌ڵام كه‌یسی ئه‌و مسته‌شارانه هه‌ڵوه‌سته‌یه‌كی تێدایه.\nپ: ئایا ره‌هه‌ندێكی سیاسی له پشت ده‌ستگیر نه‌كردنی مسته‌شاره‌كانه‌وه هه‌یه؟\nو- من كه‌سێكی سیاسی پێی نه‌وتووم جێبه‌جێی مه‌كه، ناوه‌كانیش نێردراون بۆ بنكه‌كانی پۆلیس بۆ ده‌ستگیر كردنیان. به‌ڵام پێویستیی بڕیارێكی سیاسیش هه‌یه، چونكه مسته‌شاره‌كان دوو جۆرن، جۆرێكیان تاوانبار و بكوژن، ئه‌گه‌ر كه‌سێك شكات له مسته‌شارێكی تاونایباربكات و به ڵگه‌وه تاوانباربوونی بسه‌ڵمێنێت و حاكم بڕیاری ده‌ستگیر كردنی بدات، ئه‌وا جێبه‌جێ ده‌كرێت و كه‌س ناتوانێ لاری لێ هه‌بێت، جۆری دووه‌میان ئه‌وانن كه سوودیان له لێبوردنی به‌ره‌ی كوردستانی وه‌رگرتووه. كه هه‌ندێكیان له كوردستان ماوه و بوونه پێشمه‌رگه و تێشیاندایه شه‌هید بووه، یان هه‌ڵوێستی باشی هه‌بووه و كوردپه‌روه‌ره، هیچ زیانی بۆ كورد نه‌بووه، ده‌ستی له تاوانی ئه‌نفالدا نه‌بووه، تێیاندایه به بڕیاری بزوتنه‌وه‌ی كوردی بۆته مسته‌شار بۆ به‌رژه‌وه‌ندی كورد و هاواكری كردنی پێشمه‌رگه. تێشیاندایه سوودیان له لێبوردنه‌كه‌ی به‌ری كوردستانی وه‌رنه‌گرت و دوای راپه‌رین چوونه‌وه ناو رژێم و دژایه‌تی كوردیان كرده‌وه، حه‌قه ئه‌مانه لێیان نه‌وه‌ستین بۆ ده‌ستگیركردنیان.\nبڕیاره‌كه‌ی دادگا گشتگیره، بۆیه پێویسته هه‌ڵاوێركردنێك هه‌بێت و لێكجیابكرێنه‌وه.\nپ: له رووداوه‌كانی 17ی شوبات و دواتر، داواكاری گشتی كۆمه‌ڵێك كه‌س و لایه‌نی تۆمه‌تبار كرد به ته‌قه كردن و كوشتنی هاوڵاتیان، به‌ڵام تائێستا تۆمه‌تباران ده‌ستگیر نه‌كراون، بۆچی؟\nو- جگه له جه‌ماعه‌تی لقی چواری پارتی كه ناوه‌كان دیاری نه‌كراون، ته‌نیا ناوی به‌رپرسی ئه‌وكاتی لقی چوار هاتووه، كه ره‌نگه به‌رپرسی لق هه‌ر ته‌قه‌شی نه‌كردبێت.\nبه‌ڵام ئه‌وانه‌ی كه سه‌ر به‌هێزه‌كانی ناوخۆن ته‌نیا دوو كه‌سیان داوه، یه‌كێكیان عه‌مید ئاسۆیه كه ته‌سلیممان كردووه، ئه‌ویتریان پۆلیسسێكه ئێستا رایكردووه، هه‌روا به‌شوێنیدا ده‌گه‌ڕێین، به‌ڵام له ناوچه‌ی سلێمانیدا نه‌ماوه.\nدو كه‌سیتریش ناویان هاتووه، به‌ڵام ئه‌وانه پۆلیس نین و هاوڵاتین، واته په‌یوه‌ندیان به ئێمه‌وه نییه، ئێستا ئه‌مر قه‌بزیان بۆ ده‌رچووه، به‌ڵام شوێنیان دیار نییه و نه‌گیراون.\nله چه‌مچه‌ماڵیش به‌ناو كه‌س تۆمه‌بار نه‌كراوه كه بۆته هۆی شه‌هید كردنی گه‌رمیان، هه‌ر كه‌سێك له‌و باره‌یه‌وه داوا بكرێت ده‌یخه‌ینه به‌رده‌ستی دادگا.\nپ: وه‌ك خۆت ئاماژه‌ت پێدا داواكاری گشتی داوای گرتنی به‌رپرسی پێشووی لقی چواری پارتی كردووه، ئایا ده‌ستگیر نه‌كردنی ئه‌و په‌یوه‌ندی به ره‌هه‌ندی سیاسییه‌وه هه‌یه؟\nو- نازانم، به‌ڵام ئه‌گه‌ر به‌رپرسی پێشووی لقی چوار بێته سنووری سلێمانی، پۆلیس ده‌بێ بیگرێت و ته‌سلیمی دادگای بكات. به‌ڵام ئێستا له سلێمانی نه‌ماوه و گواستویانه‌ته و شوێنه‌كه‌ی نازانین. مادام بڕیاری دادگای له‌سه‌ره هه‌ر ده‌بێ رۆژێك بێت جێبه‌جێ بكرێت، ئه‌مساڵ نا، ساڵێكی تر دوویتر.\nپ: باس له‌وه ده‌كرێ هه‌ندێك تاوانباری ناوچه‌ی ژێر نفوسی پارتی رایانكردۆته ناوچه‌ی ژێر نفوسی یه‌كێتی و هه‌روه‌ها به‌پێچه‌وانه‌شه‌وه، ئایا ئه‌مانه كه‌ی ده‌ستگیر ده‌كرێن.\nو- ماوه‌یه‌ك له‌مه‌وبه‌ر وه‌زاره‌تی ناوخۆ كۆبوونه‌وه‌یه‌كی به هه‌ندێك هێزی تایبه‌تی و به‌ڕێوه‌به‌ری هێزه‌كان كرد، ناوی ئه‌و تاوانبارانه‌ی كه داواكراون له لایه‌ن دادگاوه چ له هه‌ولێر و دهۆك بن یان چ له‌سلێمانی و گه‌رمیان بن، ئه‌وانه‌ی سنووری سلێمانی و گه‌رمیان هه‌ڵاتوون و چوونه‌ته هه‌ولێر و دهۆك دانیشتوون، یان به پێچه‌وانه‌وه، چونكه سوودیان له ناوچه‌ی نفوسی یه‌كێتی و پارتی وه‌رگرتووه، ئێستا لیژنه‌یه‌ك دانراوه و ناوه‌كانمان له هه‌ر دوولا وه‌رگرتووه و داومانه به هێزه‌كانمان بۆ ده‌ستگیر كردنیان.\nپ: باس له‌وه ده‌كرێ كه حكومه‌تی هه‌رێم هه‌موو ئه‌و پۆلیسانه‌ی خه‌ڵات كردووه كه له كاتی خۆپیشاندانه‌كان له ئه‌رك دابوونه، یان ته‌قه‌یان كردووه؟\nو- نه‌خێر به‌و جۆره نییه. به‌ڵكو ئه‌و هێزانه‌ی كه به‌شدار بوون له پاراستنی هاوڵاتیان و خۆپیشانده‌ران و شه‌قام و شوێنه گشتییه‌كانی (ئیداره‌ی گه‌رمیان و پارێزگای سلێمانی) كه زێتر له دوو مانگ له‌سه‌ر شه‌قامه‌كان مانه‌وه و شه‌ونخونیان كرد، ئه‌مانه هه‌موویان پاداشت كران، هه‌موو ئه‌وانه‌ی كه ته‌قه‌یان كردووه ره‌نگه (10 تا 50) كه‌سێك بن، به‌ڵام نزیكه‌لای (5 تا 6) هه‌زار كه‌س له هێزه‌كانی ناوخۆ پاداشت كراون، ئه‌مه په‌یوه‌ندی به ته‌قه كردنه‌وه چییه. به‌ڵكو ئه‌مه په‌یوه‌ندی به ئه‌نجامدانی ئه‌ركێكه‌وه هه‌یه كه نه‌یانهێشێت زه‌ره‌ری زۆر لێبكه‌وێته‌وه. ئه‌مان خۆپیشانده‌رانیشیان پاراست كه نه‌یانهێشێت حزبێكی نه‌یار یان لایه‌نێك زه‌ره‌ریان پێبگه‌یه‌نێت و كاره‌ساتی گه‌وره رووبدات.\nپ: هه‌ر خێزان و هاوڵاتییه‌ك له ده‌زگاكانی ئاسایش (كۆد) ێكی بۆ دروست كراوه، ئه‌مه‌ش واده‌خوێنرێته‌وه كه بۆ كۆنمترۆڵ كردنی تاكه‌كانه، هه‌روه‌ها ئه‌مه‌ش پێچه‌وانه‌ی یاسای وه‌زاره‌تی ناوخۆیه؟\nو- كاتی خۆی ئاسایش بۆ هه‌ر خێزانێك كۆدیان دروستكرد، بۆ ئه‌وه‌ی هه‌ر هاوڵاتییه‌ك مامه‌ڵه‌یه‌كی له فه‌رمانگه‌ی حكومی هه‌بوو و داوای پشتگیری ئاسایشیان لێكرد، پێویست به مامه‌ڵه‌ی نوێ نه‌كات و به‌پێی كۆده‌كه‌ی كه هه‌موو زانیارییه‌كی تێدایه پشتگیرییه‌كه‌ی بۆ بكه‌ن. ئه‌م كۆده بۆ ئاسانكاری ئه‌منی بووه كه له سه‌ر كه‌سی باش و خراپ له‌به‌ر ده‌ستیان دابێت. به‌ڵام ئێستا (فه‌رمانگه‌ی زانیاری) هه‌یه كه قانونییه، ئه‌م فه‌رمانگه‌یه په‌یوه‌ندیداره به‌وه‌ی كه هه‌موو هاوڵاتییه‌ك كارتی زانیاری هه‌بێت. ئه‌م فه‌رمانگه‌یه سه‌ر به پۆلیسه، له‌مه‌ودا ره‌نگه كۆدی ئاسایش به‌تاڵ بێته‌وه و ئیشی پێناكرێت.\nپ: به‌پێی سه‌رچاوه رۆژنامه‌وانییه‌كان، گوایه وه‌زاره‌تی ناوخۆ لیستێكی (200) كه‌سی (كه له چالاكوانان و رۆژنامه‌نووسان و خۆپیشانده‌ران پێكهاتووه) ئاماده كردووه بۆ ده‌ستگیر كردن، ئه‌مه تاچه‌ند راسته؟\nو- ئه‌سڵ و ئه‌ساسی نییه. ئێمه خه‌ڵكمان لایه بۆ گرتن به‌ڵام وه‌زاره‌تی ناوخۆ ئاماده‌ی نه‌كردووه، به‌ڵكو ئه‌و كه‌سانه‌ن كه له دادگا وه‌كو شه‌خس داوایان له‌سه‌ر تۆمار كراوه له لایه‌ن لێپرسراوانی شار و ناو بازاڕ و هێزه ئه‌منییه‌كانه‌وه، كه رۆژانه ته‌شهیریان به حكومه‌ت و هێزه‌كانی ئێمه كردووه و ده‌ستی هه‌بووه له بریندار كردنی شه‌خس، ئه‌مانه حاكم بڕیاری گرتنی بۆ ده‌ركردوون، هه‌ر كه‌سێك بڕیاری گرتنی دادگای هه‌بێت ئێمه ده‌یگرین و ده‌یده‌ین به دادگا.\nپ: پارێزه‌ر كاروان كه‌مال، كه له‌سه‌ر چنار ته‌قه‌ی لێكرا، دۆسیه‌كه‌ی به كوێ گه‌یشت؟\nو- ئه‌وه نه كێشه‌یه‌كی سیاسی نه كۆمه‌ڵایه‌تی بوو، ئه‌گه‌ر ده‌سه‌ڵات بیه‌وێ كاروان بگرێت، ئه‌وا ده‌ستگیری ده‌كات و ده‌یدات به یاسا، حكومه‌ت له كه‌س ناترسێت.\nئه‌و وشێنه‌ی كاروان كه‌مالی لێ بریندار كرا، شه‌وی پێشتر دوو كه‌سی چه‌مچه‌ماڵی له‌گه‌ڵ خاوه‌ن نادییه‌كه بووه به شه‌ڕیان له‌سه‌ر ئه‌و ئافره‌تانه‌ی كه سه‌ما و ره‌قس ده‌كه‌ن، هه‌ر چه‌نده سوڵح ده‌كه‌ن، به‌ڵام دواتر دێنه‌وه و ته‌قه له نادییه‌كه ده‌كه‌ن، شاگردی نادییه‌كه و كاروان و یه‌كێكیتریش بریندار بووه، به‌رێكه‌وت كاروان له‌و نادییه بووه و بریندار بووه. ئه‌گه‌ر خۆشی گومانی له‌كه‌س هه‌یه با داوا تۆمار بكات و ئێمه بۆی ده‌ستگیر ده‌كه‌ین.\nپ: ئێستا ده‌نگۆی ئه‌وه‌یه كه ئاماده‌كاری بۆ خۆپیشاندان ده‌كرێته‌وه، هه‌ڵوێستی ئێوه چۆن ده‌بێ؟\nو- دوو سێ ده‌زگای راگه‌یاندن ئه‌و ئیدیعایانه ده‌كه‌ن، هه‌ر حه‌زیان له‌وه‌یه خه‌ڵك هانبده‌نه سه‌رجاده و بیانخه‌نه ئه‌زیه‌تدان، ئه‌وه ده‌كه‌وێته بابی ئاژاوه‌گێڕییه‌وه، ئه‌گه‌ر داواكاری گشتی ئه‌و كه‌یسه بجوڵێنێت ده‌درێنه دادگا و حه‌قه لێپێچینه‌وه‌یان له‌گه‌ڵدا بكرێت.\nله هه‌ر شوێنێك خۆپیشاندان بكرێت پێویسته به‌پێی یاسای خۆپیشاندان مۆڵه‌ت وه‌ربگرێت، ئه‌گه‌ر مۆڵه‌تی وه‌رگرت ئێمه پاسه‌وانی ده‌كه‌ین، ئه‌گه‌ر مۆڵه‌تی نه‌بوو قه‌ده‌غه‌ی ده‌كه‌ین.\nپ: له‌هه‌ولێر رێگه‌درا به خۆپیشاندان دژی ده‌وڵه‌تی ئێران كه سنووره‌كانی هه‌رێم تۆپباران ده‌كات، كه‌چی له سلێمانی مۆڵه‌ت به جه‌ماوه‌ر نه‌درا خۆپیشاندان بكه‌ن دژی ئێران بكه‌ن، بۆچی؟\nو- ئه‌وان داوای مۆڵه‌تی خۆپیشاندانیان نه‌كرد، به‌ڵكو داوای كه‌مپینیان كرد له شوێنێكی دیاریكراو. ویستیان كه‌مپینێكی به‌رده‌وام بكه‌ن و بیكه‌نه‌وه به ئاژاوه وه‌ك ئه‌وه‌ی به‌رده‌ركی سه‌را، ئێمه‌ش مۆڵه‌تمان پێنه‌دان، چونكه له‌گه‌ڵ یاساكه ناگونجێ.\nپ: كێشه‌ی نێوان پۆلیسه‌كانی هاتوچۆ و دادوه‌ره‌كه‌ی گه‌رمیان به كوێ گه‌یشت، گوایه ئێوه ئاماده نین پۆلیسه‌كان راده‌ستی دادگا بكه‌ن؟\nو- ئێستا فه‌رمانگه‌ی مرور كامێرای چاودێری بۆ شه‌قام و جاده‌كان داناوه، ئه‌و كامێره‌یه‌ی كه ئه‌و حاكمه‌ی گرتووه دیاره خێرا لێیخوڕیوه، مروره‌كانیش پێیان وتووه تۆ خێرا رۆیشتویت مۆڵه‌تی شۆفیرییه‌كه‌تمان بده‌رێ، حاكمه‌كه‌ش وتویه‌تی من خێرا نه‌رۆیشتووم و مۆڵه‌ته‌كه‌ی نه‌داوه، دیاره هه‌ڵه‌تێگه‌یشتنێك روویداوه، به‌ڵام مروره‌كان واجبیان جێبه‌جێكردووه.\nئێستا حاكمه‌كه‌ی شكاتی كردووه، گوایه مروره‌كان ته‌شهیریان پێكردووه، به‌ڵام بڕوا ناكه‌م مرور له خۆیه‌وه جنێو به كه‌سێك بدات ئه‌گه‌ر ئیستفزاز نه‌كرابێت. له‌به‌ر ئه‌وه‌ی ئه‌و مرورانه له كاتی جێبه‌جێكردنی واجبدا تووشی ئه‌و كێشه‌یه بوونه ئێمه به‌پێی یاسای عێراقی ناهێڵین بچنه به‌رده‌م دادگا.\nئه‌م بابه‌ته له ژماره (69) ی رۆژی (15\_8\_2011) ی رۆژنامه‌ی (چه‌تر) بڵاو بۆته‌وه.


بۆرس جۆنسن، یان جێرمی کۆربین، کامیان دەیباتەوە؟\nدوای ڕازیبوونی پارتی کرێکارانی بەریتانیا، ئەندامانی پەرلەمانی بەریتانیا بە ٤٣٨ دەنگی بەڵێ، هەڵبژاردنی پێشوەختەیان لە ڕۆژی ١٢ی مانگی ١٢ی ئەمساڵ پەسەند کرد.\nپاش کێشمەکێشێکی زۆر لەسەر کشانەوەی بەریتانیا لە یەکێتی ئەوروپا، دوێنێ پەرلەمانی بەریتانیا پێشنیاری بۆریس جۆنسۆن سەرۆک وەزیرانی بەریتانیای بۆ هەڵبژاردنی پێشوەختە لە ڕۆژی ١٢/١٢/٢٠١٩ بە ٤٣٨ دەنگی بەڵێ، پەسەند کرد.\nپێش ئەمە پارتی کرێکاران کە ئۆپۆزیسیۆنی دەوڵەتی بۆرس جۆنسنە، دژی هەڵبژاردنی پێشوەختە بوو و هۆکارەکەشی بۆ ئەوە دەگەڕاندەوە بۆ ئەوەی کشانەوەی بەریتانیا لە یەکێتی ئەوروپا بەبێ ڕێککەوتن دەکرێت و زیان دەگەیەنێتە بەریتانیا.\nئێستا ڕکابەری لە نێوان هەردوو پارتی بۆرس جۆنسن و جێرمی کۆربیندا هەیە لە هەڵبژاردنەکاندا و ئەگەر ئەنامەکە بەقازانجی ئۆپۆزسیۆن بێت ئەوا بەریتانیا لە پرسی برێگزتدا پاشە کشە دەکات و ئەگەریش بەدڵی پارتەکەی بۆرس بێت ئەوا برێگزت بەتەواوەتی دەچێتە پێشەوە.\nجۆنسۆن لە وتارێكدا دوای بردنەوەی هەڵبژاردنی سەرۆكایەتی پارتی پارێزگارانی بەریتانیا رایگەیاند كە وڵاتەكە چالاك دەكاتەوە و برێكسیتیش لە 31ی ئۆكتۆبەردا جێبەجێ دەكات و وڵاتەكە لە یەكێتیی ئەورووپا دێنێتە دەرەوە. هەموو شتێكیش دەكات بۆ ئەوەی متمانە بەخۆبوون بۆ بەریتانیا بگەڕێنێتەوە.\nبوریس جۆنس لەیەم ڕۆژی دوای دەست بەكار بونیەوە ڕایگەیاند ڕۆژی ٢٠١٩/١٠/٣١ بەبێ ڕێكەوتن لە یەكێتی ئەوروپا دەكشێنەوە، كە ئەم هەنگاوە زیانی زۆر بە ئابوری بەریتانیا و كەرتی پیشەسازی و بازاڕی دارای لەندەن دەگەیەنێت.\nزیانەكانی ئەم هەنگاوەی جۆنس ئاسایشی خۆراك و دەرمانی بەریتانیاش دەخاتە مەترسیەوە، بەپێی ڕاپۆرتی ڕۆژنامەی سەندەی تایمزی لە ئەگەر دەرچوونی بەریتانیا لە یەكێتی ئەوروپا بەبێ ڕێكەوتن ئەوا هاوڵاتیانی بەریتانی ڕووبەڕووی قەیرانێكی سەختی نەبوونی سوتەمەنی و دەرمان و خۆراك دەبنەوە.\nنامەیەكدا ١٠٠ ئەندامی پەرلەمانی بەریتانیا داوایان كرد پشوی پەرلەمان كۆتایی پێبهێنرێت و داوای كۆبونەوەی بەپەلە و نائاسایی پەرلەمانیان كردوە بۆ ڕێگری كردن لەو مەترسیە گەورەیەی خەریكە بەرۆكی بەریتانیەكان دەگرێت.\nسەندنەوەی متمانە لە جۆنسن\nپارتی كرێكارانی ئۆپۆزسیۆنی بەریتانیا بە سەرۆكایەتی جێرمی كۆربن دەیانویست متمانە لە بۆریس جۆنسنوەربگرنەوە پێش ئەوەی كارەسات بخوڵقێنێت و بەریتانیا بخاتە قەیرانێكەوە كە دەرچوون لێی ئەستەمە.\nبەپێی پلانەكەی پارتی كار دەیانەوێت متمانە لە بوریس جۆنس بسەنەوە، ئەوكات جێمی كۆربن بەشێوەیەكی كاتی سەرۆكایەتی حكومەت بكات داوای دواخستنی كاتی دیاریكراو بۆ دەرچوون لە یەكێتی ئەوروپا بكات و كاتی هەڵبژاردنی پێشوە و جارێكی تر ڕاپرسی لەسەر دەرچوون لە یەكێتی ئەوروپا ڕابگەیەنێت\nلە بەرامبەردا پلانی ئێستای بۆریس جۆنسن كاركردنە لەسەر ئەو ڕێكەوتنەی تیریزامەی كە پەرلەمانی بەریتانیا ڕەتیكردەوە و بووە هۆی دەست لەكار كیشانەوەی تیرایزامەی، بەڵام سەرەڕای ئەو مەترسیانە جۆنسن ڕایگەیاند كە پەرلەمان ناتوانیت بیوەستێنێت لە بڕیاری دەرچوون لە یەكێتی ئەوروپا و بڕیارەكە لە ١٠/٣١ جێبەجێ دەكات.\nلەبەرامبەریشدا پارتەكەی كۆربین نەیتوانی پلانەكەی خۆی جێبەجێ بكات و بۆرس جۆنسن دەربكات لە كارەكەی و بەرنامەكەی خۆی جێبەجێ بكات و بەدەردی تێریزا مەی ببات.\nجیابونەوە لە ئەوروپا\nلە ساڵی 2016ەوە، ریفراندۆمی جیابوونەوەی بەریتانیا لە یەكێتی ئەوروپا ئەنجامدراوە، بەڵام تا ئێستا بەریتانیان نەیتوانیوە بە فەرمی لەو یەكێتییە بچێتە دەرەوە.\nپەرلەمانی بەریتانیا بە زۆرینەی دەنگ دەرچوونی بەریتانیا لە یەكێتی ئەوروپا دواخرا و داواش لە بۆریس جۆنسن كرا لەگەڵ یەكێتی ئەوروپا گفتوگۆ لەبارەی كاتی دەرچوونی وڵاتەكەی لە یەكێتییەكە بكات، بەڵام ” جۆنسن” لەبەردەم پەرلەمان رەتیكردەوە كە جارێكی دیكە لەبارەی برێكزت گفتوگۆ لەگەڵ ئەوروپییەكان بكات.\nحكوومەتی بەریتانیا بە سەرۆكایەتیی بۆریس جۆنسۆن پێویستیی بە دەنگی 250 ئەندام لە كۆی 650 ئەندامی ئەنجومەنی گشتی هەیە، بۆ پەسەندكردنی دەرچوونی وڵاتەكەی لە یەكێتیی ئەوروپا لەماوەی دیاریكراوی خۆیدا، بەڵام پێداچێت ئەو دەستكەوتە بۆ (جۆنسن) ئاستەمبێت، بەوەی پارتی كاری بریتانی ، پارتی ڕەسەنی دژ بە دەوڵەت ، كە نوێنەری لایەنگرانی مانەوەی بریتانیا لە یەكێتی ئەوروپا دەكات بڕوایان وایە كە ، دەرچون بەپێی ئەم ڕێككەوتننامەیە بۆ ئابووری بریتانیا خراپ دەبێت.\nلە لایەكی دیكەوە ، لایەنگرانی سەرسەختی برێكزت بڕوایان وایە كە ئەم ڕێككەوتننامەیە هەموو پیشەكان بۆ بریتانیا ناگەڕێنێتەوە ، بەتایبەتی نیگەرانیەكانیان بەشێكی پەیوەستە بە ( سنوری ئیرلەندای باكوور ) ئەمە دەبێتە هۆكار ئەوەی بریتانیا بۆ هەمیشە لە كۆت و بەندی یەكێتی ئەوروپا دەرنەچێت.\nلە دوای كۆبوونەوەكەی پەرلەمانیش، بە دەیان هەزار هاووڵاتی بەریتانی لە شەقامەكانی لەندەنی پایتەخت دەستیان بە خۆپیشاندان كرد و داوای وەستاندنی برێكزت-یان دەكرد و داوای مانەوەی وڵاتەكەیان لە ناو یەكێتی ئەوروپا دەكرد.\nهەموو ئەو ئاستەنگانەش چاوەڕوانی ئەوەی لێدەكرێت (بۆریس جۆنسۆن) سەرۆك وەزیرانی بەریتانیا نەتوانێ بەسەر دەنگە ناڕازیەكانی پەرلەماندا باز بدات بەمەبەستی دەرهێنانی بەریتانیا لە یەكێتی ئەورووپا، تاكە رێگەی بەردەمیشی راگەیاندنی هەڵبژاردنی پێش وەختەیە.\nلە 23ی حوزەیرانی 2016 راپرسی سەبارەت بە مانەوەی بریتانیا لە یەكێتی ئەوروپا ئەنجام درا ، و لە 51.9% ی بەریتانییەكان دەنگیان بە كشانەوەی وڵاتەكەیان لە یەكێتی ئەوروپا دا.\nلەبەرامبەریشدا لە 48%ی بەریتانییەكان دژی كشانەوەی وڵاتەكەیان بوون لە ناو رێكخراوی یەكێتی ئەوروپا.\nئەلیکساندەر بۆریس دی جۆنسۆن (لەدایکبووی ١٩ی حوزەیرانی ١٩٦٤) ناسراوە بە بۆریس جۆنسۆن، سیاسەتوانێکی بەریتانیە، لە ١٣ی تەممووزی ٢٠١٦ەوە وەزیری دەوڵەتە بۆ کاروباری دەرەوە و کۆمۆنوێلت.\nجۆنسۆن ئەندامی پارتی پارێزگارانی بەریتانیایە، لە ٢٠٠١ بۆ ٢٠٠٨ ئەندامی پەرلەمان بووە لەناوچەی ھێنلی، لە ٢٠٠٤ وەزیری سێبەری ھونەر بووە، لە ٢٠٠٥ بۆ ٢٠٠٧ وەزیری سێبەری خوێندنی باڵا بووە. لە ٢٠٠٤ بۆ ٢٠١٦ بووەتە دووەمین سەرۆکی شارەوانی لەندەن.\nلە ساڵی ٢٠١٥ەوە ئەندامی پەرلەمانی بەریتانیایە لەسەر ناوچەی ئەکسبرایج و باشووری رایسلیپ، لە ١٣ی تەممووزی ٢٠١٦ەوە وەزیری دەوڵەتە بۆ کاروباری دەرەوە و کۆمۆنوێلت.\nبۆریس جۆنسۆن گەشتە خانووی ژمارە ۱۰ بوو بەسەرۆک وەزیرانی بەریتانیا، بەڕەچەڵەک تورکە بەڵام دوژمنی سەرسەختی ئەردۆغانە و نەخۆی بە توورک ئەزانێ و نە بە ئیسلام.\nباپیری لە باوکیەو ناوی عەلی کەمالە ڕۆژنامەنووس و سیاسەت مەدارێکی توورک بوو دەوڵەتی عوسمانی تورک ساڵی ۱۹۲۲ باپیریان بە ڕێگەیەکی زۆر دڕندانە لە سێدارەدا بەتاوانی خیانەت و سیخوڕی بۆ ئینگلیز بە گەورەترین و بەناوبانگترین خائینی ووڵات ناسرا لەمێژووی دەوڵەتی عوسمانیدا.\nباپیری لە ژنە ئینگلیزەکەی کچ و کوڕێکی لەدوای خۆی بەجێ هێشت بۆریس جۆنسۆن ناو و نازناوی باوکی دایکی هەڵگرت.\nبەهۆی ووتارەکانیەوە بە ترەمپی بەریتانیا و ئەندازیاری برێکسیت ناسراوە سیاسەتێکی خراپی بەرامبەرکۆچ و کۆچبەران و پەناهندە و ئیسلام هەیە ئەمەش ئەگەڕێتەوە بۆ ئەو گرێ دەروونیەی توشی خێزانەکەی بوو لە تورکیا.\nئیلیزابێسی شاژنی بەریتانیا بێ گوێدانە ناڕەزایەتیەكانی ئۆپۆزسیۆن ڕەزامەندی لەسەر داواكەی بۆریس جۆنسۆن نیشاندا و كارەكانی پەرلەمانی بەریتانیای بۆ ماوەی ٥ هەفتە و تا ١٠/١٤ هەڵپەسارد، بەوەش ڕێگری بەردەم جۆنسۆن كەم دەبێتەوە بۆ جێبەجێكردنی بەڵێنەكەی بۆ دەرچوون لەیەكێتی ئەوروپا لە ١٠/٣١ بەبێ ڕێككەوتن.\nتێڕوانینی دەربارەی كورد.\nبۆرس جۆنسن لە پرسی كوردا هەرگیز ڕایەكی یەك ئاراستەو دژی نەبووە بەڵام بۆ چونەكانیشی بەناڕونی ماونەتەوە و بەڵام لە پرسی كه‌ركوك و عه‌فرین و تورکیا هه‌میشه دژی كورد لێدوانی داوه بەڵام به ته‌واوی دژایه‌تی كوردی كردوه.\nجێرمی کۆربین كێیە؟\nجێرمی كۆرلین لەدایكبوی 26ی مەی 1949ی لەندەنە و سەرۆكی پارتی كرێكارانی بەڕیتانیاە و لە ساڵی 1983 وە تا ئەندامی پەرلەمانی بەڕێتانیایە.\nکۆربین لە باڵی چەپی پارتی کرێکارانە و خۆی بە سۆسیالدیموکرات دەزانێت. ئەو لاینگری نەتەوەیی کردنی دیسانی هێڵەکانی شەمەندەفەرە و داراییەکانی گشتی، کردنەوەی کانگاکانی بەردە زووخاڵ، چوون بە گژی ڕاکردن لە ماڵیات، لابردنی مانگانە بۆ زانکۆکان لایەنگری = دەستبەردار بوون لە چەکی ناوەکییە.\nجێرمی كۆربین وكورد\nپشتیوانی کۆربین لە گەلی کورد و گەلانی تری لێقەوماو لە سەرەتای کارەکانیەوە دەست پێ ئەکات.\nلە یەکێ لە دانیشتنەکانی مانگی 11ی 1991دا حکومەتی بەریتانی لە مەترسیەکانی سوپای تورکیا ئاگادار ئەکاتەوە و داوای یارمەتی ئەکات بۆ بەرەی کوردستانی و کوردی ئێراق کە خۆی سەردانی ناوچەکەی کردوە ئەوکاتە.\nجێرمی کۆربین، سەرۆکی پارتی کاری بەریتانیا لەندەنجێرمی کۆربین، سەرۆکی پارتی کاری بەریتانیا لە پەیامێکدا بۆ رەوەندی کوردی لە وڵاتەکەی بە بۆنەی نەورۆزەوە رایگەیاند، سوپاسی رەوەندی کوردی دەکەن کە خزمەتیان پێشکەش بە بەریتانیا کردووە. جێرمی کۆربین بەشداری رێوڕەسمێکی کرد کە بەبۆنەی نەورۆزەوە لە لەندەن رێکخرابوو.\nتا ئێستا بەڕیتانیا لە ئامادەكاری هەڵبژاردندایە و ڕكابەریەكی زۆر لە نێوان هەردوو پارتەكەدا هەیە و پێدەچێت بە ئاسانی بۆ هیچكامیان یەكلای نەبێتەوە ئەوە لەكاتێكدایە بۆرس جۆنسن لایەنگری نێودەوڵەتی بەدەست هێناوە و لە ناوخۆشدا میدیا و خەڵك پشتیوانی زۆری دەكەن.


ئەندامانی هێزەکانی هەواڵگریی عێراق بەشداریدەکەن لە ئۆپەراسیۆنێکی سەربازیدا لە پارێزگای ئەنبار لە 20 ئازار. [خاوەنی وێنە: بەڕێوبەرێتی هەواڵگری سەربازی عێراق]\nبەرپرسێکی ناوخۆیی لە ئەنبار هەینی (22 ئازار) وتی بەڕێوبەرێتی هەواڵگری سەربازی عێراق چەند شانەیەکی رێکخراوی "دەوڵەتی ئیسلامی" (داعش)ی لەناوبرد لە پارێزگای ئەنبار.\nسەرۆکی لیژنەی ئەمنی لە ئەنجومەنی پارێزگای ئەنبار، نەعیم كه‌عود بە دیارونای وت: "هێزەکانی بەڕێوبەرێتییەکە بەمدواییانە چەندین ئەنجامی نمونەییان بەدەستهێناوە بە دەستگیرکردنی شانەکانی داعش و ئەندامەکانیان لە پارێزگاکەدا."\nوتی تەنیا لە ئازاردا، 14 چەکدار دەستگیرکران لە چەند شوێنێکی ئەنبار و هەموویان داواکراوبوون بە تاوانی تیرۆریزم و شەڕکردن لە ریزەکانی داعشدا لە کاتی شەڕەکانی رزگاریدا.\nوتی دووانیان دەستیانهەبووە لە هێرشێكدا کە ژمارەیەکی زۆر سەربازی تێدا كوژرا لە شارۆچکەی سەقلاویە نزیك فەلوجە لە ئەیلولی 2014.\nوتی چەکدارێکی داعشیشیان گرت بەناوی ئەبو سەراقە، کە بەرپرسی راکیشانی منداڵان بووە بۆ ناو داعش.\nكه‌عود وتی پێنجشەممە هێزەکان چاکدارێکی داعشیان لە هیت دەستگیرکرد کە بەرپرسی دارایی و کۆکردنەوەی باج بوو بۆ گروپەکە.\nرۆژێك پێشتریش، یەکەکانی هەواڵگری سەربازی شەش ئەندامی داعش و شانەیەکی تیرۆریستییان دەستگیرکرد کە لە دوو گروپ پێکهاتبوون لە قائیم و کەربەلا.\nپێشڕەویکردن له شەڕی داعشدا\nكه‌عود وتی بەڕێوبەرێتی هەواڵگری سەربازی "پێشکەوتنی گەورەی به‌ده‌ستهێناوه لە ئەرکە ئەمنییەکانیدا".\nوتی: "گورزی گورچکبڕیان داوە لە [داعش] به دۆزینەوەی ئەندامان و شانە نوستووەکانیان لەڕێی ئەو سەرچاوانەی زانیاریی درووست دەدەن تەنانەت لە ناوچە دوورەدەستەکان و ئەوانەش كه ئاوەدان نین."\nوتی هێزەکانی بەڕێوبەرێتیەکە چاودێری ئامێرەکانی پەیوەندی چەکدارەکان دەکەن لەگەڵ چالاکییەکانیان لەسەر ئینتەرنێت بۆئەوەی بیاندۆزنەوە. پشتیشیان بەستووە بەو سەرەداوانه‌ی هاونیشتمانیان دەیدەن لەگەڵ راپۆرتەکانی فڕۆکەکانی چاودێری و فڕۆکەی بێفڕۆکەوان.\nكه‌عود وتی: "دەستگیرکردنەکان بە ئاستێکی باڵای پیشەیی ئەنجامدراون." وتیشی بۆسه دادەنرێت بۆ گرتنی هەندێك ئەندامانی داعش و ئەوانەی دیکەش لەوکاتانەدا دەگیرێن کە هەوڵدەدەن بە بەڵگەنامەی ساختەوە بێنە ناو وڵاتەکەوه.\nهه‌روه‌ها وتی: "تیرۆریستەکان یەك لەدوای یەك دەکەون. ئەمەش ئەو دەستکەوتە گەورەیە دەردەخات کە کاری هەواڵگری بەدەستیهێناوە و ئەمڕۆ پێشڕەوی شەڕەکانە لە دژی پاشماوەکانی [داعش]."\nخودا هه‌وڵه‌كانی هێزه ئه‌منی و هه‌واڵگرییه‌كانی سه‌ربازیمان سه‌ربخات! ئه‌وانه قاره‌مانن! هه‌ر بژی عێراق! بڕوخێ داعش، كه له‌لایه‌ن ئه‌مریكا و ئیسرائیله‌وه دروستكرا!\nسوپا ئەزمونی سەختی به‌ده‌ستهێناوه دوای چەندین ساڵ شەڕکردنی له‌گه‌ڵ داعش و ئێستا دەتوانێت لەچەندین بەرەوە شەڕبکات، بەرپرسانی عێراق بە دیارونایان وت.


دەنگۆ: ئەپڵ زیاتر سەرنج دەخاتە سەر چارەسەرکردنی کێشەکانی iOS لە وەشانی iOS 14 ـدا – کەی ئای تی ئێن\nتەنها لە ساڵی 2018ـدا نینجا بڕی 10 ملیۆن دۆلاری بەدەستهێناوە\nتۆڕی WhatsApp ژمارەی ئەندامانی پەیوەندییە ڤیدیۆییە بە کۆمەڵەکانی زیادکرد بۆ 8 کەس\nدەنگۆ: ئەپڵ زیاتر سەرنج دەخاتە سەر چارەسەرکردنی کێشەکانی iOS لە وەشانی iOS 14 ـدا\nوەشانی iOS 13 پڕکێشەترین وەشانی iOS بووە تاوەکو ئێستا. نوێکارییە یەک لە دوا یەکەکانی وەشانەکە لە ماوەی ڕابردوودا، بەکارهێنەرانی ئایفۆن و ئایپۆد و ئایپادەکانی بێزار کردبوو. دەنگۆ هەیە کە ئەپڵ زیاتر سەرنج بخاتە سەر چارەسەرکردنی کێشەکانی iOS لە وەشانی iOS 14 ـدا.\nلە ڕاپۆرتێکدا، پێگەی Bloomberg ئاشکرای دەکات کە ئەپڵ ستافێکی لە گەشەپێدەرانی خۆی درووست کردووە تاوەکو ڕۆژانە کار لەسەر وەشانەکانی iOS بکەن و و دڵنیا ببنەوە لە وەشانەکان، بە مەبەستی نەهێشتنی وردە کێشە و کەلێنەکانی سیستەمەکە. هەروەها تاقیکارانی سیستەمەکە ڕێگەیان پێ دەدرێت تایبەتمەندییە نوێیەکان ناکارا بکەن. یارمەتیدەر دەبێت بۆ ئەپڵ تاوەکو باشتر کۆدە زیانبەخشەکان بدۆزێتەوە.\nهەریەکە لە کۆمپانیاکانی گووگڵ و مایکرۆسۆفت و زۆری دیکە، بۆ ماوەیەکی زۆرە ستافی تایبەتیان هەیە تاوەکو سەرنج بخەنە سەر وەشانە تاقیکارییەکانی نەرمەکاڵا و سیستەمەکانیان. ئەم کردارەی ئەپڵ سەرجەم سیستەمەکانی کۆمپانیاکە دەگرێتەوە، بەڵام ڕەچاوی زیاتری iOS دەکرێت، بە هۆی ئەوەی کە وەشانی iOS 13 پڕکێشەترین وەشانی iOS بووە لەو کاتەوەی لە مانگی 9 ـی ئەمساڵدا بەردەستکرا، بە شێوەیەک کە ئەپڵ لە ماوەی تەنها 2 مانگدا، 8 وەشانی نوێی لە سیستەمەکە بەردەست کردبوو.\nگرنگترین کێشەکانی iOS 13 لەم ماوەیەی دوایدا، بریتی بوو لە کێشەی دەرچوونی لە ناکاوی ئەپەکان، کەمکردنەوەی فراوانی ڕام، ناجێگری دۆخی تاریک (Dark Mode) و تەنانەت لەبیرچوونی چەند تایبەتمەندییەکیش.\nپێگەکە ئاماژەی بەوە نەداوە کە بە دیاریکرداوی چ شتێک بۆ وەشانی iOS 14 زیاد دەکرێت، بەڵام بێگومان ئەپڵ سەرنجەکانی دەخاتە سەر جێگیری وەشانەکە. تەنانەت ئەم کردارە یارمەتی ئەپڵ دەدات تاوەکو وەشانە تاقیکارییەکانی iOS ـیش بێکێشە ببن لە پاڵ وەشانە گشتییەکان.\nتاگەکان Apple ئای ئۆ ئێس ئەپڵ iOS 13 iOS 14 دەنگۆ هەواڵ


ژیاننامەی شاعیری ڕوناک دڵی کوردستان ناسر ئاغابرا - کردستان فردا | کردستان فردا\n01 اردیبهشت 1399 - 11:22\n✅ناسر ئاغابرا ناسراو به ژاکاو، ۲۰ی خەرمانانی ۱۳٤۷ی هەتاوی لە ئاوایی بەردەڕەشان لە بنەماڵەیەکی وەرزێر لەدایک بووە. ✅لە تەمەنی سێ ساڵیدا تووشی نەخۆشیی سوورێژە بووە کە بەچاو دەیگرێ و چاوەکانی لە دەست دەدا. خۆی دەڵێ: “خووم بە دنیای تاریکەوە گرت بەڵام ڕووناکاییم لەبیر نەبردەوە بەڵکو ئەوم بە وڵاتێک دەزانی و پێم وابوو بەجێم هێشتووە”. ✅خوێندنی […]\n✅ناسر ئاغابرا ناسراو به ژاکاو، ۲۰ی خەرمانانی ۱۳٤۷ی هەتاوی لە ئاوایی بەردەڕەشان لە بنەماڵەیەکی وەرزێر لەدایک بووە.\n✅لە تەمەنی سێ ساڵیدا تووشی نەخۆشیی سوورێژە بووە کە بەچاو دەیگرێ و چاوەکانی لە دەست دەدا.\n✅خوێندنی سەرەتایی وەکوو مناڵانی دیکە لە قوتابخانەی ئاوایی تەواو کردووە لە پۆلی چوارەمی سەرەتایی دەستی بە هۆنینەوەی شێعری فارسی دەکا، لە کوڕ و کۆبوونەوەکانی شێعر و وتارنووسی لە شاری مەهاباد بەشداری کردووە و لە زۆربەی کێبەرکێیەکاندا خەڵات گەلێکی وەرگرتووە.\n✅لە هەوەڵی دواناوەندی کە وەک قوتابیانی ئاسایی لە قوتابخانەی دواناوەندی وانەی دەخوێند لە کێبەرکێیەکی شێعر نووسین لە قوتابخانەکانی ئێراندا بەشداری دەکا. خەڵاتی یەکەمی قوتابخانەکانی ئێران وەدەست دەێنێ. جێگای ئاماژەیە ئەم شاعیرە کوردە بۆ چەندین وانەی وەکوو ئینگلیزی، بیرکاری و عەڕەبی جگە لە مامۆستایانی قوتابخانە، مامۆستای تایبەتی هەبووە لە خەتی بریل کە تایبەتی نابینایانە کەڵکی وەرگرتووە، ساڵی ۱۳۷۰ی هەتاوی لە لقی ئابووری کۆمەڵایەتی دیپلۆمی وەرگرتووە،\nبەکالۆریۆسی (لیسانس) لە زمان و ئەدەبیاتی فارسی لە زانکۆی ئازادی مەهاباد تەواو کردووە.\n✅ئەم شاعیرە ڕووناک دڵە، ساڵی ۱۳۷٥ی هەتاوی زەماوەندی کردووە، ساڵی ۱۳۷۷ لە شاری مەهاباد گەڕەکی سارم بەگ نیشتەجێ بووە، خاوەنی کچ و کوڕێکە.\n✅ ناسر ئاغابرا جگە لە شێعر لە بواری نووسینی تەنز، شانۆ و چیرۆک دەستێکی باڵای هەبووە.\nنویسنده : قادر ئازمەند\nشاعیری روناك دڵ قادر ئازمه‌ند ناسر ئاغابرا


ئایا یەکێتی دەتوانێت ژێردەستەیی قەبوڵ نەکات؟… – hkkurdistan\nHome 6 ئەرشیفی بابەتەکان 6 ئایا یەکێتی دەتوانێت ژێردەستەیی قەبوڵ نەکات؟…\nئایا یەکێتی دەتوانێت ژێردەستەیی قەبوڵ نەکات؟…\nمەكتەبی سیاسی یەكێتی رایگەیاند: “یەكێتی لەنێوان رێككەوتن و هەر چارەسەرێكی دیكەدا، رێككەوتنی شەرەفمەندانەمان دەوێت و پەراوێزخستن و ژێردەستەیی بەیەكێتی قەبوڵ ناكرێت.”\nبەدوای زیاتر لە چوار مانگ لە هەڵبژاردنەکانی کوردستان و چەندین دانیشتن و گفتوگۆ و دانوسانی نێوان حزبەکان، ئاکامێک لە نیشادانی پێکهێنانی حکومەت و سەقامگیری نێوانیان بێت بە دەست نەهاتووە. بەدوای ئەو هەموو بانگەشەیەی یەکێتی نیشتمانی وەهای رادەگەیاند ئومێدی رێکەوتنیان نزیکەو گوایە بە ئاراستەی بەرژەوەندیەکانی خەڵک رێکەوتن ئەنجام دەدەن و بەم زووانەش کێشەکانیان چارەسەر دەبێت. کەچی تازە مەکتەبی سیاسیەکەیان دەڵێت “ژێر دەستەیی قەبول ناکەین”.\nهەڵبەتە قەبوڵکردنی ژێر دەستەیی باش نییە و زەبونییە، بەڵام ئایا لە راستیدا کێشەی یەکێتی نیشتمانی قەبول نەکردنی ژێردەستەییە؟ یان لە هەمان کاتدا بۆ بەرژەوەندیەکانی خەڵکی کوردستان هەوڵدەدات؟\nباڵادەستی و گوندەیی پارتی و بارزانی وەک هێزێکی ناسیۆنالستی بنەماڵە و میلیشیا رۆشنە کە چ بەڵاو کارەسات و دەردی سەریەکە بەسەر ژیانی دانیشتوانی کوردستانەوە. لە ماوەی ئەم ٢٨ ساڵەدا راستیەک سەلماوە: هەر جۆرە مامەڵە و رێکەوتنێک لە لەلایەن هەر لایەن و هێزێک لە کوردستاندا کرابێت لەگەڵ پارتیدا، بە مانا و ئاراستەی قەبولکردنی پەراوێزخستن و ژێردەستەیی ئەو لایەنە بووە و بە قازانجی زیاتر بەهێزبوونی پارتی بووە.\nبە جیا لەوەش تەواو سەپاندنی هەردوو دەسەڵاتی پارتی و یەکێتی لە کوردستاندا بە جیاکردنەوەی زۆنی زەرد و سەوز بەرئەنجامی پاشکۆیەتی و ژێردەستەیی ناشەرفمەندانەی هێزەکانیانە بۆ بەرژەوەندیەکانی وڵاتانی زلهێزی جیهان و وڵاتانی ناوچەکە، بە تایبەتی تورکیا و ئێران. سنورەکانیان هەمیشە بێ دەرگا و بێ سانسۆرە بۆ هێزە سەربازی و جاسوسیەکانی حکومەتی تورکیا و ئێران. پارتی و یەکێتی هەر لە بنەڕەتەوە دوو هێزن کە بە مۆری ژێردەستەیی پەروەردە بوون و بەهێز بوون و دەسەڵاتی میلیشیایی و جەردەیی و گەندەڵی و تاڵانیان بەدەستهێناوە و دامەزراندووە.\nتەواوی رێکەوتنەکانی یەکێتی لەکەڵ پارتیدا بەدوای شەری ناوخۆ و رێکەوتنی ستراتیژی نێوانیان، ناچاری و تەسلیم بوون و قەبوڵ کردنی گوندەیی و باڵادەستی پارتی بووە. بە مانایەک قەبوڵکردنی ئەو واقعەیە، کە یەکیتی نیشتمانی هێزی دووەمە و ژێردەستەیی سیاسەت و باڵادەستی و بەرژەوەندیەکانی پارتی بووە لە ناو حوکمەتی هەرێمدا. هەر بۆیە ئەم دروشمی قەبوڵنەکردنی ژێردەستەییە مانای ئەوەیە هەوڵ دەدات کە رزگاری بێت و کۆتایی بەم ژێردەستەییە بهێنێت، بەڵام پرسیار ئەوەیە ئایا یەکێتی ئەم کارەی پێدەکرێت؟\nنەخشەی یەکێتی لە ١٦ی ئۆکتۆبەردا هەوڵێک بوو بۆ لێدانی گورزێک لە پارتی تا هاوسەنگی هێز بە قازانجی خۆی بگۆڕێت. هەڵبەتە پارتی گورزێکی توندی بەرکەوت و پاشەکشەیەکی گەورەی پێکرا، بەڵام دواتر توانی لەبەرامبەر ئەو قەیرانەدا جارێکی تر هاوکێشەکە بە جۆرێک بخاتەوە جێگای خۆی، بە هەرشێوەیەک بێت لە هەڵبژاردنەکاندا وەک هێزی یەکەم و براوە جارێکی تر گرەوی لە یەکێتی بردەوە، بەڵام ئەوەی جێگای سەرنجە بەرخوردی یەکێتی بە لۆژێکی غروری هەمان دەورانی پاشەکشەی پارتی لە دوای ١٦ ئۆکتۆبەرەوە سەوداو مامەڵە دەکات و سەختگیرە لە رێکەوتنەکانی لە بەرامبەر پارتیدا. نایەوێت دان بەوەدا بنێت، کە ئێستاش پارتی هەمان هێزی یەکەم و باڵادەستەکەی جارانە، یەکێتی لە رێکەوتنی لەگەڵ پارتیدا نەک ناتوانێ پاشکۆی بەرژەوەندی و سیاسەتەکان و ژێردەستەکەی جارانی نە بێت، بەڵکو هەلومەرجەکە بەجۆرێک گۆڕدراوە، گۆڕان و لایەنەکانی تریش خەریکن بە شێوەیەکی فراوانتر لە جاران ئەو ژێردەستەییە بە زەبونیەکی زیاترەوە قەبوڵدەکەن و فشارێکن لەسەر پاشەکشە بە یەکێتی.\nبەرزکردنەوەی دروشمی قەبوڵنەکردنی ژێردەستەیی بە مانای ئەگەری شەڕ دێت، یان بەرەسمیەت ناسین و جێگیرکردنی دەسەڵاتی دوو ئیدارەییە. ئایا یەکێتی ئامادەیە خۆی فڕێداتە ناو ئەو گێژواوەوە؟ ئەوەش گەمەو قومارێکە لە نمونەی ٣١ئاب و ١٦ ئۆکتۆبەر، کە هێزە ناسیۆنالست و ئیسلامیەکان لەسەرو بەرژەوەندیەکانی خەڵکەوە پیادەی دەکەن. عاقبەتی ئەم کێشمەکێش و بەزم و هەرا و سەودا و مامەڵیەی، کە لە ناو چوارچێوەی سیناریۆی هێزە میلیشیاکانی پارتی و یەکێتیدا دەگوزەرێ، بەهەر بارێکدا لابدات و بشکێتەوە، ئاشکرایە زیانەکەی دووبارەبونەوەی هەمان ئەو کارەسات و دەردی سەریانەیە، کە ٢٨ساڵە یەخەی بە ژیانی کرێکاران و زەحمەتکێشان و هەژارانی کوردستان گرتووە.\nهەر جۆرە چاوەڕوانیەک بەوەی ئەم لایەن و هێزانە دەیانەوێت ئاسودەیی و ئارامی و خۆشگوزەرانی بۆ دانیشتوانی کوردستان دابین کەن، ئەو پەری بەدبەختی و داماوی و تراژیدیایەکە، کە ٢٨ساڵە بەرەوڕووی دەبینەوە، بۆیە هیچ رێگایەک نییە جگە لە کۆتایی هێنان بە دەسەڵاتیان.


له میانه‌ی پێکدادانێکی باشوری عێراق‌دا 60 که‌س ده‌کوژرێن\nکاربه‌ده‌ستانی عێراقی ده‌ڵێن به لایه‌نی که‌مه‌وه 40 چه‌کداری شیعه و 20 سه‌ربازی عێراقی له میانه‌ی پێکدادانێکی توند له باشوری ووڵات کوژراون.\nئه‌م پێکدادانه دره‌نگانێکی ڕۆژی یه‌کشه‌ممه له شاری دیوانیه ده‌ستی پێکرد که زۆرینه‌ی دانیشتوانه‌که‌ی شیعه ئاینزاکانن. ده‌سه‌ڵاتداران ده‌ڵێن هێزه‌کانی ئاسایشی عێراقی هه‌ڵمه‌تیان بردبۆوه سه‌ر چه‌کداره‌کانی له‌شکری مه‌هدی به‌و ئومێده‌ی ئه‌و چه‌ک و ته‌قه‌مه‌نیانه کۆبکه‌نه‌وه که به شێوه‌یه‌کی نایاسایی له لای خه‌ڵکانی ناوچه‌که‌یه.\nشه‌ڕکه‌ره‌کانی له‌شکری مه‌هدیش لایه‌نگری موقته‌دا ئه‌لسه‌دری ڕێبه‌ری ڕادیکاڵی سه‌ر به شعه‌کانن و سه‌رکردایه‌تی لایه‌نێکی شیعه‌کان له ناو حکومه‌تی عێراقیدا ده‌که‌ن.\nئه‌م هه‌ڵمه‌تانه‌ی له‌شکری عێراقیش به‌شێکه له جێبه‌جێکردنی به‌ڵێنه‌کانی سه‌رۆک وه‌زیر نوری ئه‌لمالکی بۆ چه‌ک داماڵینی چه‌کداران وه‌ک به‌شێک له پلانی یه‌کگرتنه‌وه‌ی نیشتمانی.\nزوویه‌کی ڕۆژی دووشه‌ممه‌ش، هێرشبه‌رێکی خۆکوژ له ناو ئۆتۆمبیلێکدا له ده‌ره‌وه‌ی وه‌زاره‌تی ناوخۆی به‌غدا خۆی ته‌قاندۆته‌وه و له ئاکامدا 16 که‌س کوژراون و زیاتر له 40 که‌سیش برینداربوون.\nسه‌رباری به‌رزبونه‌وه‌ی ڕاده‌ی توندوتیژییه‌کان له ماوه‌ی دوو ڕۆژی ڕابردوودا، ووته‌بێژێکی له‌شکری ئه‌مریکی گوتویه‌تی ئۆپه‌راسیۆنه له‌شکرییه‌کانی ناو به‌غدا ڕاده‌ی توندوتیژییان له شاره‌که‌دا که‌م کردۆته‌وه.\nله‌شکری ئه‌مریکی له عێراق ڕاشیگه‌یاندووه که‌وا ڕۆژی یه‌کشه‌ممه 8 سه‌ربازی ئه‌مریکی له میانه‌ی ژماره‌یه‌ک هێرشدا کوژراون.\nله لایه‌کی دیکه‌ش، وه‌زیری به‌رگری به‌ریتانی دێس براون له به‌غدا چاوی به وه‌زیری به‌رگری عێراقی عه‌بدولقادر موحه‌ممه‌د جاسم ئه‌لمفه‌رجی که‌وتووه و پێشبینی ده‌کرێت له‌سه‌ر پلانه‌کانی گواستنه‌وه‌ی ئه‌رکه‌کانی ئاسایش له سه‌ربازه به‌ریتانیه‌کانه‌وه بۆ ژێر ده‌سه‌ڵاتی سه‌ربازه عێراقیه‌کان له باشوری ووڵات گفتوگۆ بکه‌ن.


دەوڵەتشاری کەونینەیی (2) کۆتایی\nبەسەرهاتی سوكڕات زۆر بە باشی سروشتی دەوڵەتشاری كەونینەیی دەخاتە ڕوو و بە شێوەیەكی خەماوی نیشانی دەدات كە تاك لە پێوەندیی لەگەڵ دەوڵەتشاردا چ سەربەستی و دەسەڵاتێكی نەبووە.\n2ـ بەرەوڕوو بوونەوەی تاك و دەوڵەتشار؛ هەوڵی سوكرات.\nبەسەرهاتی سوكڕات زۆر بە باشی سروشتی دەوڵەتشاری كەونینەیی دەخاتە ڕوو و بە شێوەیەكی خەماوی نیشانی دەدات كە تاك لە پێوەندیی لەگەڵ دەوڵەتشاردا چ سەربەستی و دەسەڵاتێكی نەبووە. ئەم بەسەرهاتە لەو ڕووەوە كە دادگاییكردنی سوكڕات لە ساڵی 399ی پێش زایین ئەو ساتەوەختە بوو كە دیمۆكراسی لە ئاسیا بناغەی خۆی پتەو كردبوو، ڕۆشنگەرە. لە بەر ئەوە سەركۆنەی ئەو فەیلەسووفەیان دەكرد كە بەرامبەر بە ئایینی دەوڵەتشارەكە و لێرەوە بەرامبەر بە دەوڵەتشارەكە خۆی تووشی تاوان ببوو. سوكڕات لە ڕاستیدا هەم بە بێ‌بڕوایی بە خواكانی دەوڵەشتار و قسەكردن لە خواوەندێكی نوێ و هەم بە گەندەڵ‌كردنی لاوان (بەو مانا كە هۆكاری ڕوو وەرگێڕانی گەنجان لە خواكانی دەوڵەتشار بوو و دەیانیكرد بە هاووڵاتییانێكی ناپەسەند و نەگونجاو) تاوانبار دەكرا. هەر بۆیە لە بەر ئەم دوو هۆكارە كە ئێجگاریش مەترسیدار دەهاتنە ئەژمار، سوقڕات پاش دادگاییەكی ئاسایی و هەڵبەت بە زۆرینەیەكی لاوازەوە (128 دەنگ لە كۆی 502 دەنگ) سزای مەرگی بەسەردا سەپا.\nسوكڕات، بەوتەی پێڕەوكەرانی ـ ئەفلاتوون و گزنفۆن ـ نەچووە ژێر باری تاوانی بێ‌باوەڕی بە خواكان بەڵكوو بە پێچەوانەوە ڕایگەیاند باوەڕێكی بەهێز و پڕی پێیان هەیە. ئەو بۆ سەلماندنی لە سەرحەقبوونی خۆی دەستەوداوێنی پەیامهێنەری خودای دۆڵف بوو كە ڕایسپاردبوو و دەبوو گوێڕایەڵی بێت. بەم چەشنە سوكڕات سەرەڕای وەفاداربوونی بەخواكانی ئەسینا باسی لە خوایەكەی بیانی دەكرد كە بە مەزنتر و سەرتری دادەنا. كەوابوو سەركۆنە دەكرا چونکە خوایەكی بیانیی بەخوایی هەڵبژاردبوو و دەیویست لە باتیی خواكانی شار ئەو دابنێت كە بێگومان ئەمە تاوانێكی قورس بوو بەرامبەر بە شارەكە بكرێ. سوكڕات لە ڕاستیدا بەم ئاكارەی ڕێگەی جیابوونەوە لە ئەسینا گرتەبەر تاكوو ئیلهامەكەی خۆی لای خواوەندێكی بیانی و لە شوێنێكی دیكەدا بدۆزێتەوە. ئەو بەرامبەر بە خواوەندە ڕەسمییەكان، خوایەكی بیانیی دەسنیشان كردبوو كە بە‌گەیاندنی بروسكەیەكی تاكەكەسی، ئەركێكی تایبەتیی پێ ڕاسپاردبوو. پێویستە بگوترێ سوقڕات نە بەنیاز بوو ڕۆڵێكی كۆمەڵایەتی بگێڕێت و نە دەستی دابووە چاڵاكییەكی كۆمەڵایەتیی لەشارەكەدا. ئەوەی ڕاستی بێت ئەو وەكوو تاكێكی جیا لە شاردا دەژیا و ڕەفتاری دەكرد، ئەو خوازیاری بوونێكی سەربەخۆ لە شارەكە بوو. لەو ڕووەوە كە شێواز و مێتۆدێكی وا تاكەكەسی و تایبەتی بوو و بە ململانێ لەگەڵ شاردا دەژمێردرا، لەلایەن شارەوە قبووڵ نەدەكرا.\nئەرك و بەرپرسیارێیتی سوكڕاتیش مانایەكی هاوشێوەی ئەمەی بوو، چونكە بەپێی ڕامان بە شێوەیەکی تاکەکەسی و تایبەت بەخۆ و بەكارهێنانی زەینی ڕەخنەگرانەی بوو. ئەم فەیلەسووفە وێڕای گەڕانەوە بۆ سرووشتی لاهووتی، ڕوون وگەش بە بەرپرسانی دادگا دەڵێ:- «خواوەندێك ئەم ئەركەی خستە سەرشانی من كە بە ڕامانی فەلسەفی و توێژینەوە لە مەڕ خۆم و دیتران بژیم». کەواتە، بەم چەشنە سوكڕات كە لە پێویستیی پێڕەوكردنی فەرمان و گوتە خواییەكان گەیشتبوو و هێزێكی ناڤۆكیی بەرەو پێشی دەبرد، لەگەڵ ڕامان و داوەریكردن لە سەر بنەمای هزری خۆی دەستیپێكرد و گەشتە ئەو قەناعەتە كە زانایی ڕاستەقینە گەشتن لە نەزانیی خۆد و وشیاریی لە مەڕ ئاستەنگییەكانی زانایی خودە. ئەو لای وایە زۆربەی هاوشارییەكانی كە شانازی بە زانایی خۆیانەوە دەكەن، بەتاڵن لەم شكۆ و پلەیە: «بە تاقیكردنەوەی بەناوبانگترینیان بەپێی ئەندێشەی ئەو خواوەندە بۆم دەركەوت جگە چەن ڕیزپەڕی دەگمەن، هەموویان لە هەڵەدان، كەچی دیتران ـ هەمان ئەوكەسانەی زیاتر بە خوار و سووك دادەنرێن ـ لاموایە ساختر و ڕاستتر بن.» سوقڕات سەرەتا ڕاستیی تیۆرەكەی خۆی لە مەڕ سیاسەتوانان و پاشان لە سەر شاعیران و كاسبكاران نیشاندا و بەم كارە ئاگری گەلێك دوژمنایەتیی لەدەوروبەری خۆیدا هەڵكرد. جگە كەسەكان، ئەو هەروەها بەچاوی دوودڵی و گومانەوە دەیڕوانییە نەریتە پەسنكراوەكان و داب و بەها جێگیرەكان. سوكڕات لەواقیعدا بە وێرانكردنی دەوڵەتشارێك هەستا كە بناغەكانی كەوتبوونە لەرزین و سەقامی ڕوو لە هەژین دەبۆوە.\nجگە لەمە سوقڕات لە نێو گەنجاندا چەندین بیسەری دۆزیبۆوە كە پێڕەویان دەكرد (تاوانی گەندەڵكردنی لاوان لێرەوە بوو). سوقڕات لە ڕاستیدا بە ڕامانی فەلسەفی، واتە ئەندێشەی ئازاد و خستنە ژێر پرسیاری هەموو شتێك خوازیاری مافی ژیان وەكوو تاك ـ بەرامبەر بەشار و كە پێویستیش بوو دژ بە‌شار ـ بوو. بەڵێ ئەو بە ئەندێشەی ئازاد و ڕەخنەگرانە لە شار دابڕا، لە كەم‌كردنەوەی خۆی وەكوو هاووڵاتی دەستی هەڵگرت و بەم شێوە هەستییەكی تایبەتی سەربەخۆی بەدەست‌هێنا.\nبە بڕوای سوكڕات، ئەم ئامانجە ڕووگەیەكی ڕەهای بوو چونكە هەم باڵاتر لە شار بوو و هەم ڕوو وەرگێڕان لێی نامومكین بوو. كەواتە سوقڕات نەیدەتوانی بە چ شێوەیەك چاو لەڕامانی فەلسەفی دابخات، چونكە وەها كارێك جگە نەفیكردنی خۆی و دەستهەڵگرتن لە زانایی (فرەزانی) چ مانایەكی نەبوو. ئەو تەنانەت لای وابوو بەرپرسیارێتی و ئەركەكەی بایەخ و سوودی زۆر بە شار دەگەیەنێت و هەربۆیە دەیگوت: «دەزانم هەرگیز بۆ ئەم شارە بابەتێكی سوودمەندتر لەم تاسە و كەفووكوڵەی من بۆ بەڕێوەبردنی ئەم دەستوورە بەدینەهاتووە.»\nڕووگەی ڕەهای بۆچوونی سوكڕات بە دوو شێوە جەختی لێدەكرێت: «سەرەتا بە پەسەندكردنی مەرگ و دووهەم بە باسكردن لە دەستووری خوایی. لە ڕاستیدا، سوكڕات ویستی بمرێ، بەڵام لە ئەنجامدانی ئەركەكەیدا درێخی نەكات. وەكیتر، ئەو لە بەر ئەوە لە مەرگ نەدەترسا كە هیچكەس نازانێ مەرگ چیە و ناكرێ بگوترێ خێرە یان شەڕڕ. بەهەر چەشنە، سوكڕات بێگومان بوو لەوەی ژیانی خۆی بخاتە مەترسییەوە تا وەكوو گرینگی و لەپێشبوونی ئەندێشەی تاكەكەسیی خۆی بۆ جیهان دەربخات. لەلایەكی دیكەوە، سوكڕات بۆ تێبینی هێنانەوە بۆ ئەم ڕووكردەی خۆی پەنای بۆ فەرمانی خودایی دەبرد كە چۆن بەرین و بەربڵاو بوو بە سەر ئەویشدا وەك دیتران دەسەپا و نەیدەتوانی ملی لێبادا. بەم چەشنە، سوكڕات بە ڕاگەیاندنی سەرچاوەی خوایی بەرپرسیاریێتییەكەی لە ڕاستیدا هەم پیرۆزبوون و هەم نامومكین‌بوونی دژایەتیكردنی دەسنیشان كرد. هەربۆیە بنەبڕانە بە دادگارییكەرانی گوت: «من زیاتر پێمل بە خواوەند و گوێڕایەڵی ئەوم تاكوو ئێوە، كەواتە دڵنیا بن تا دوا هەناسەی ژیانم دەست لە ڕامانی فەلسەفی، لە هاندانی ئێوە و فێركردن و ئامۆژگاری‌كردنی هەریەك لە ئێوە هەڵناگرم.»\nسوكڕات بەم ڕەفتارە لەواقیعدا داوای سەربەخۆیی تایبەتیی خۆی لە هاوشارییەكانی و لە كۆی دەوڵەتشارەكە دەكرد، كە هەڵبەت نارەزایی دەربڕین بەرامبەر بە دەوڵەتشار، هەژاندنی كۆڵەكەكانی، بە هەڕەشەیەكی جیددی بۆ سەر شارەكە دەهاتە ئەژمار. بەڵێ قسە لە سەر ڕووبەڕووبوونەوەی بنەڕەتیی تاك و شار بوو، بە چەشنێك كە تاك ویستیاری ژیان و ڕامانی ئازادانە بوو و شار نەیدەتوانی ئەم مافە ڕووخێنەرەی پێبدات. ئەم واقیعەی مەحكووم‌كردنی سوقڕات بە مەرگ و ئێعدام‌کردنی، بەرپەرچدانەوەی جەستەیی و بنەبڕی لە شار لێکدەداتەوە. بە هەموو ئەمانەشەوە پێویستە بگوترێ مەحكوومبوونی ]سوكڕات[ بە زۆرینەی دەنگ نا، بەڵكوو بە زۆرینەیەكی لاواز پەسەند كرا و ئەمە نیشانی دەدات كە لە ئەسینای ئەو سەردەمەدا، كەمینەیەكی بەرچاو بۆچوونەكانی ئەوی پەسەند دەكرد یان لانیكەم بۆ شار بەشیاو و گونجاو دایدەنا.\nسوكڕات كە خۆی بە تاوانبار نەدەزانی لە سەر حوكمەكە چ قسە و مشت و مڕێكی نەكرد (لە حاڵێكدا یاسا ڕێگەی پێدەدا) و ویستیاری گۆڕانیشی بۆ شاربەدەركردن نەبوو. هەروەها هەڵنەهات، هەرچەن بە یارمەتیی هاوڕێكانی ئەم دەرفەتەی بۆ دەڕەخسا. جگە لەمە، بەڕێوەچوونی حوكمەكە ـ واتە خواردنەوەی شەوكەران ـ پێویستی بە بەشداریی چالاكانەی ئەو بوو و بۆ نەفیكردنی خۆی بەدەستی خۆی هانیدەدا. ڕەفتاری سوكڕات تەنیا بە ڕواڵەت سەیر دیارە چونكە دەبێ بیرمان نەچێت ئەو لە مەرگ، كە لەوانە بوو خێر بێت، سڵی نەدەكرد، بەتایبەت بە پەسەندكردنی مەرگی خۆی، بەرامبەر بە شار خۆی وەكوو تاك سەلماند و ئەم كارەی بە شێوەیەكی ڕەها و هەمیشەیی ئەنجامدا. هەڵبەت ملدانی ئەو بە یاساكانی شار بە ڕەچاوكردنی ئەو بابەتەی كە ئەو بە شك و گومانەوە دەیڕوانییە شارەكەی خۆی، جێگەی سەرسووڕمانە، بەڵام هۆی ئەم كارە دەگەڕێتەوە بۆ ئەوەی كە نەیدەتوانی كارێكی دیكە بكات. دیارە سوكڕات نەیدەتوانی دام و دەزگای ئەسینا بگۆڕێت و كە هانای بۆ شارێكی دی دەبرد دام و دەزگا و پرس و بابەتی هاوشێوەی ئەمانەی بەدی‌دەكرد. لەم ڕووەوە، بەباشی زانی لە ئەسینا بمێنێتەوە و بمرێ و بەم شێوە بە خودی خۆی وەفادار بێت و ئەركەكەی بە تەواوی كۆتایی پێ‌بێنێت. سوكڕات بە مردنی بوو بە سیمبۆلی ئەو تاكەی بۆ خۆی و سەربەخۆ لەشار بوونی بوو و ژیا. بەڵێ ئەم فەیلەسوفە گیانی خۆی بۆ داكۆكیكردن لەم بەها بەرزە فیدا كرد. بەڵام نابێ بیرمان بچێت مەرگی ئەو وەكوو شكستێك بۆ دەوڵەتشار لە قەڵەم دەدرا، چونكە بوونی كەم و كورتییەكی بنەڕەتیی، واتە بە ڕەسمی دانانی تاك وەكوو تاك و قایلبوون بە ئازادیی ڕامان و بیركردنەوەی دەخستەڕوو. سەیر لەوەدایە ئەم كەم و كورتییەی لە ئەسینا بەدیار كەوت كە بەهەرحاڵ خاوەنی سیستمێكی دیمۆكڕاتیك بوو و سوقڕات لەوێ هەندێ یارمەتی و كارئاسانی بۆ دەكرا. كەواتە كەم و كورتییەكە بە پلەی یەكەم لە دەوڵەتشارەكانی دیكەی یوونان و بەگشتی لە دەوڵەتشارە كەونینەییەكاندا بوونی بوو.\nفۆستل دۆكۆلانژیش بەم شێوە ڕووكردی سوقڕات شرۆڤە دەكات و بە ئاماژە بۆ بونیادی ئایینیی دەوڵەتشاری یوونانی، لایەنی تازەگەرانە و تەنانەت ناڕەزاییانەی ئەم بۆچوونە دەخاتە بەرباس. بەڕای ئەو، لە ڕاستیدا سوكڕات داب و نەریتە داسەپاوەكانی ئایینی پووچەڵ دەكردەوە و بۆ گەڕان لە حەقیقەت و ئەنجامدانی كارێكی شیاو یارمەتیی لە ویژانی تاكەكەسی وەردەگرت: «ئەو حەقیقەتی بانتر لە داب و نەریتەكان و دادوەریی لە سەروو یاساوە دانا، ئەخلاقی لە كۆت و بەندی ئایین ڕزگار كرد (...) و دەسنیشانی كرد كە پڕەنسیپی ئەرك، ڕەگی لە گیانی مرۆڤدایە. ئەو بەم كارە، خۆوشیار یان ناخۆوشیار شەڕ لەگەڵ ئایینەكانی شاری هەڵگیرساند (...) و ئایینێك دژ بە ئایینی شاری هێنایە ئارا.» بەڵام فۆستل دۆكۆلانژ باسی ئەوە ناكات كە سوقڕات سەربەخۆیی تاك و ئازادیی ڕامانی ڕاگەیاند.\nبەڵام پیپەر هادۆ بەم دواییانە گوتوویەتی: «سوقڕات بە یەكەم تاكی مێژووی ئەندیشەی ڕۆژئاوا دەژمێردرێ.» بە بڕوای ئەو، تاك لە ڕێگەی ئەو کردەی سوقڕاتەوە، لە ڕاستیدا بەرامبەر بە شار خۆی سەلماند: «واتای قووڵی دادگایی كردن و مەرگی سوقڕات ئەوەیە كە دڵنیگەرانبوون بۆ چارەنووسی تاكەكەسی ناتوانێ ببێتە هۆی دووركەوتنەوە لە پەرەگرتنی دژایەتی و ململانێ لەگەڵ دەوڵەتشاردا.»\nبەسەرهاتی سوكڕات سروشتی ڕاستەقینەی دەوڵەتشاری كەونینەیی ڕوون دەكاتەوە و تیشك دەخاتە سەر ئەوەی كە ئەم دەوڵەتشارە نەیدەتوانی ئازادیی تاكەكەسی و بوونی سەربەخۆی تاك پەسەند بكات. دەوڵەتشاری كەونینەیی تەنانەت دیمۆكراتیك ـ نە جیاوازی و جیایی نێوان پانتایی تاكەكەسی و تایبەتی و پانتایی گشتی و هەروەها جیایی نێوان دەوڵەت و كۆمەڵگای دەناسی و نە پێی قایل بوو. بەم چەشنە، پێناسەی دەوڵەتی پێش مودێڕن واتە كۆمەڵەی هاووڵاتییان كە لەودا تاك خاوەنی بوون و هەستیی تایبەتی نییە، بە تەواویی ڕاست و دروست دەكەوێتەوە. خاڵی جێ سەرنج لێرەدایە كە ئەسینا بەسزادانی سوكڕات بە مەرگ تەنیا بەرگری لە ئایینی ڕەسمی نەكرد، بەڵكوو لەواقیعدا، مودێڕنێتیی سیاسی ڕەتكردەوە. بەڵێ دیمۆكراسیی ئەسینا خۆی لە بەردەم هەوڵدان بۆ بەدیهێنانی مودێڕنێتیی سیاسیدا بینییەوە. بەڵام ڕاشكاوانە ڕەتیكردەوە و بێگومان جگە ئەم كارەش نەیدەتوانی كارێكی دی بكات و ڕووكردی ئەسینا خاوەنی بەهایەكی نموونەییە و دەریدەخات كە بە گشتی دەوڵەتشاری كەونینەیی چ پێوەندییەكی بە مودێڕنێتیی سیاسییەوە نەبووە. هەنووكە ئەم پرسیارە دێتە ئارا كە ئاخۆ مەسیحییەت چ گۆڕانكارییەكی لەم بابەتەدا پێشكەش كردووە. ئەم پرسیارە قسەی زۆر هەڵدەگرێ.\nسەرچاوە: بەشی یەکەمی کتێبی مۆدێڕنێتیی سیاسیی\nنووسین: مووریش باربییە\nوەرگێڕان: چنوور فەتحی


لێکۆڵینەوە لەسەر ئەو جیهادییانەی لە سوریا گەڕاوەتنەوە - Radio Sweden Kurdish - رادیۆی سوید Radyoya Swêdê | Sveriges Radio\nلێکۆڵینەوە لەسەر ئەو جیهادییانەی لە سوریا گەڕاوەتنەوە\n٣٥٠ لاوی لە سویدەوە چوونەتە ناو ڕیزەکانی ئیسلامیە تووندڕەوەکان\nبڵاو کرایه‌وه måndag 15 december 2014 kl 15.04\nلە ئێستادا پۆلیسی ئاسایشی سوید "سێپۆ" لێکۆڵینەوە لەسەر ئەو لاوانە دەکات کە لە ڕیزەکانی گروپی ترۆریستی ئیسلامیە تووندڕەوەکان لە سوریا و ئێراق، گەڕاوەتنەوە بۆ سوید. لەگوێن زانیارییەکان لەلایەن سێپۆوە ئەم جۆرە سەفەرانە بۆ ناو ڕیزەکانی گروپی ترۆریستی پێشتر بۆ سۆماڵیا و ئەفغەنستان بوون.\nبەڵام ئێستا هیچ کەس ناچێت بۆ ئەم وڵاتانە، بەڵکوو ئەم لاوانە خۆیان دەگەێننە وڵاتەکانی سوریا و ئێراق بۆ بەشداریکردنی شەڕی بەردەوام، لەناو ڕیزەکانی گروپی ترۆریستی وەکوو داعش.\nئاخیرین زانیاریی لەلایەن سێپۆوە ئەوەیە کە توانیویانە بیسەلمێنن کە ١٠٠ سویدی لە ساڵی ٢٠١٢وە خۆیان گەیاندۆتە وڵاتی سوریا تا بچنە ناو ڕیزەکانی گروپی ترۆریستی وەکوو داعش. بەڵام زانیارییەکانی سێپۆ ڕۆژ تا ڕۆژ دەگۆڕیت و زانیاریی نوێ دێتە بەردەست.\nتاکوو ئێستا، لەگوێن زانیارییەکانی سێپۆ لە نێوان ٢٥ تا ٣٠ سویدی لەشەڕدا، لە سوریا و ئێراق، کوژراون و نزیکەی ٤٠ کەس لەم شەڕەی کە سوریا و ئێراقی داگیرکردووە، گەڕاوەتنەوە بۆ سوید. لە پەیوەندیەدا بەرپرسی ڕاپەڕینی کاروباری سێپۆ، ئاندێش کاسمان لە وتووێژێکدا لەگەڵ ڕۆژنامەی :سڤێنسکا داگبلادێت"دا دەڵێ کێشەیەکمان هەیە کە بەردەوام گەشە دەکات، کە دەبێ بە هۆشەوە ململانێی لەگەڵ بکەین بێ ئەوەی ترسولەرز دروست بەکین. ئەمە هەڵومەرجێکی دژوارە کە بۆ ماوەیەکی درێژ لەگەڵی بژین.\nڕۆژنامەی داگێنس نیهێتەر ئەمڕۆ ئاشکرای دەکات کە لەلایەن سێپوە چەندین لێکۆڵینەوە لەسەر ئەو کەسانەی کە گەڕاوەتنەوە دەستی پێکردووە. ئاندێش کاسمان ئەم زانیارییە دەسەلمێنێت بەڵام نایەوێت باسی وردەکاری ئەم لێکۆڵینەوانە بکات.\nلەپەنای ئەمە هاوکات سێپۆ هەوڵدەدات پەیوەندی بەو کەسانەی کە گوماندەکرێت بچنە سوریا بۆ ناو ڕیزەکانی گرووپە تووندڕەوەکانی ئیسلامی، بگرێت. ئەم پەیوەندیانە ئازادن و ئە کەسانەی پێیان خۆشنییە ناتواندرێ مەجبوور بکرێن قسە لەگەڵ سێپۆ بکەن.\nزانیارییەکانی سێپۆ هەروەها ئەوە دەگەێنن کە لایەنی کەم ٣٥٠ سویدی خۆیان گەیاندۆتە سوریا تا لەناو ڕیزەکانی جیهادی و ئیسلامیە تووندڕەووەکاندا شەڕ بکەن.\nئێستاش مەلاکانی لە شەرەکانی ستۆکهۆڵم و یۆتۆبۆریدا داوای هاوکاری دەکەن. ئەمەش بەهۆی ئەوەی کە بنەماڵەی ئەو کەسانەی کە بەتەمای چوون بۆ سوریان داوای هارکاری دەکەن تا ڕێگریان لێبکەن. ڕێژەی هەرە زۆری ئەم لاوانەی کە خۆیان دەگەێننە ناو ڕیزەکانی گروپی ترۆریستی ئیسلامی لە شاری یۆتۆبۆریەوە دەچن.\nمارینا یوهانسۆن ئەندامی ئەنجوومەنی باڵای شارەوانی یۆتۆبۆریە و سەر بە پارتی سۆسیالدیموکراتە.\nیوهانسۆن دەڵێ چەندین هۆکار هەیە بۆ ئەوەی کە ڕێژەی هەرە زۆری لاوان کە دەچن بۆ سوریا لە یۆتۆبۆری دەژین. لەلایێکەوە یۆتۆبۆری شارێکی گەورەیە و ڕیژەیەکی بەرچاو خەڵکی تێدا دەژیت کە کەسوکاریان لەم وڵاتە هەیە و هەست دەکەن کە دەیانەوێ بەشیک لەم شەڕە بن. لێرەوە خەڵک بۆ هەردوو لایەنی شەر دەچن. هەروەها بەشێک لەم کەسانە شەڕ ڕۆمانتیزە دەکەن و بەشیکی دیکە دەگەڕیتەوە سەر باوەڕکردن بە دینەکەیان. دەشزانین کە چەندین تاکە کەس لە یۆتۆبۆری هەن کە دەتوانن کاریگەریان لەسەر ئەم کەسانە هەبێت و بەخێرایی لەسەر کەسانی دیکە کاریگەر دەبن تا بچن بەشداری لەم شەڕەدا بکەبن.\nزێدەبوونی ڕیژەی ئەو کەسانەی کە خۆیان دەگەێننە سوریا بۆ شەڕکردن لەناو ڕیزەکانی گروپو تووندڕەوەکانی ئعیسلامی بۆ نزیکەی ٢ ساڵە بەردەوامە. لە بەهاری ئەمساڵدا ئەم ڕیژەیە یەکجار زۆر زیادی کرد. بۆ ڕیگاگرتن لەم کەسانە و کاری بەگرییکردن تاکوو ئێستا لە سوید بەربڵاو نییە. لە گوێن مارینا یوهانسۆن لەم پەیوەندییەدا دەڵێ ئەم دۆخە شتێکی نوێ نییە. پێشتریش بینیومانە کە کەسانی سویدیە لەمێژە لەرەوەڕا دەچن بۆ بەشداری کردن لە شەڕداو لە تەواو ئەوروپا وەهایە. بەڵام بەهاری ئەمساڵ یەکجار زۆر زیادی کرد. پێشتر بەشی هەرەزۆری ئەم کەسانە ئەوانە بوونە کە لە دۆخێکی مەترسیدابوونە. بەلام ئێستا کەسانی خوێندەواریش دەچن. کێشەیەکیش لەئێستادا ئەوەیە کە ئێستا ڕێکخراوێکی دیاریکراو نییە. بەڵکوو چەندین تاک هەن کە پەیوەندیان بەم گرووپانەوە هەیە و ئەمەش لەجاران جیاوازە.


گومان لە بومەلەرزەكەی ئەمڕۆی پێنجوێن دەكرێت\n:: AM:10:11:23/05/2019 \nبەیانی ئەمڕۆ بومەلەرزەیەكی بەهێز، سنووری شارۆكەی پێنجوێنی و دەوروبەری هەژاند و گومانیش هەیە كە ئەوەی ئەمڕۆ بومەلەرزە نەبوبێت و بەتاقیكردنەوەی موشەكی مانۆڕێكی سەربازی وڵاتی ئێران لەقەڵەم دەدرێت.\nئەمڕۆ پێنجشەم 23ی ئایار، لەراگەیاندراوێكی بەڕێوەبەرایەتی گشتی كەشناسی و بوومەلەرزانی هەرێمی كوردستان، كە وێنەیەكی دەستو"شە" كەوتووە، هاتووە سەعات شەش و 29 خولەكی بەیانیی ئەمڕۆ، بوومەلەرزەیەك بە قوڵایی 10 كیلۆمەتر لەسنووری شارۆكەی پێنجوێن ڕوویداوە.\nئەوەش خراوەتەڕوو، بوومەلەرزەكە بە گوڕی 3.6 پلە بە پێوەری ڕێختەر ڕووی داوە و خەڵكی ناوچەكە هەستیان پێی كردووە.\nئاكۆ نوری، پسپۆڕی بواری بومەلەرزە و كارەساتە سرووشتییەكان لە پێنجوێن، بۆ "وشە" ئاماژەی بەوەكرد، ئەوەی ئەم بەیانیە گومانی لا دروست كردووین كە بومەلەرزە بێت، چونكە پێشتر ئەو بومەلەرزانەی لە پێنجوێنیان داوە، راستەوخۆ وایەری كارەبا و كێبڵی هەمووی لەراندبوەوە، بەڵام ئەوەی ئەم بەیانیە دەنگێكی نامۆی لەگەڵدا بوو.\nزیاتر روونی دەکاتەوە، دوای بەداواداچوونمان بۆمان دەركەوتووە كە ماوەی چەند رۆژێكە هێزێكی زۆری كۆماری ئیسلامی ئێران لە نزیك سنوورەكانی شاری مەریوانی رۆژهەڵاتی كوردستان جێگیر كراون و چەند مووشەكێكیان تاقیكردۆتەوە.\nشارۆكەی پێنجوێن نزیكەی 96 كیلۆمەتر لەشاری سلێمانیەوە دوورە و لەساڵانی سەدەی رابردوودا، چەندین جار بومەلەرزە لەناوچەكەی داوە و بۆتە هۆی كاولكردنی ماڵەكان و زیانی گیانی و ماددی زۆریشی لێكەوتۆتەوە.\nئه‌م بابه‌ته 774 جار خوێنراوه‌ته‌وه\nسۆران عومەر دەست لە كار دەكێشێتەوە


پێوه‌ره‌كانی ڕیزبه‌ندیی نیشتمانیی زانكۆكان بۆ ساڵی خوێندنی (2018-2019) - سیستمی ئۆنلاینی دڵنیایی جۆری لە زانكۆی هه‌ڵه‌بجه\nزانستخوازیی بەردەوام و هه‌گبه‌ی مامۆستا\nپرۆفایلی ئه‌كادیمیی مامۆستایان\nده‌رباره‌ی دڵنیایی جۆری\nفیدباكی قوتابی/ خوێندكار\nتانه‌گرتن له ئه‌نجامه‌كان\nفۆڕم و ڕێنمایی\nدۆكیومێنته‌كانی دڵنیایی جۆری\nگوگڵ کڵاس ڕووم\nئه‌نجامی پرۆسەکانی دڵنیایی جۆری\nبۆلۆنیا پرۆسێس Bologna Process\nڕیزبه‌ندی > ڕیزبه‌ندیی نیشتیمانیی زانكۆكانی كوردستان > \nپێوه‌ره‌كانی ڕیزبه‌ندیی نیشتمانیی زانكۆكان بۆ ساڵی خوێندنی (2018-2019)\nپێوه‌ر و برگه‌كانی ڕیزبه‌ندیی نیشتیمانی زانكۆكانی كوردستان/ ساڵی ٢٠١٩:\nیه‌كه‌م/ ستافی ئه‌كادیمی زانكۆ:\nئەم بڕگەیە ڕێژەی (%١٣)ی كۆی گشتیی خاڵه‌كانی لەسەرە و پێك دێت له:\n1. ڕێژه‌ی مامۆستا بۆ خوێندكار (%٤)، واته هه‌ر مامۆستایه‌ك چه‌ند خوێندكاری به‌رده‌كه‌وێت. پێویسته (١) مامۆستا (١٠) خوێندكاری به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n2. ڕێژه‌ی پرۆفیسۆر بۆ خوێندكار (%٢)، واته هه‌ر پرۆفیسۆرێك چه‌ند خوێندكاری به‌رده‌كه‌وێت. پێویسته (١) پرۆفیسۆر (١٠٠) خوێندكاری به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n3. ڕێژه‌ی پرۆفیسۆری یاریده‌ده‌ر بۆ خوێندكار (%٢)، واته هه‌ر پرۆفیسۆرێكی یاریده‌ده‌ر چه‌ند خوێندكاری به‌رده‌كه‌وێت. پێویسته (١) پرۆفیسۆری یاریده‌ده‌ر (٥٠) خوێندكاری به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n4. به‌ده‌ستهێنانی خه‌ڵات و مه‌دالیای زانستی نێوده‌وڵه‌تی و ناوخۆیی (%١). ده‌بێت خه‌ڵاته‌كه له لایه‌ن لایه‌نێكی ناسراوی باوه‌ڕپێكراوه‌وه به‌خشرابێت. پێویسته (١٠٠) مامۆستا (١) خه‌ڵاتیان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n5. ئه‌نجامدانی خولی ڕاهێنان (%3). پێویسته ماوه‌ی هه‌ر خولێك له 3 هه‌فته و 24 كاتژمێری ڕاهێنان كه‌متر نه‌بێت. پێویسته (١٠٠) مامۆستا (١) خولیان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n6. ئه‌ندامێتی له كۆمه‌ڵه و ڕێكخراوه زانستییه‌كان له ئاستێكی باڵادا (%١). پێویسته (١٠٠) مامۆستا (١) ئه‌ندامێتییان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\nدووه‌م/ توێژینەوەی زانستی:\nئەم بڕگەیە ڕێژەی (%٣٧)ی كۆی گشتیی خاڵه‌كانی لەسەرە و پێك دێت له:\n1. ئەو گۆڤارە زانستییانەی لەلایەن زانکۆوە دەردەچن و لە لیستی تۆمسۆن ڕۆیتەرز (Thomson Reuters)دان (%١).\n2. ڕێژەی گشتیی ئیمپاکت فاکتەری توێژینەوە بڵاوکراوەکان کە لە لیستی تۆمسۆن ڕۆیتەرزدان (ئه‌و گۆڤارانه‌ی كه له لیستی (Clarivate Analytics Journal Citation Reports (JCR))ی تۆمسۆن ڕۆیتەرزدان (%١٨). پێویسته (٣) مامۆستا (١) ئیمپاکت فاکتەریان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n3. ژمارەی توێژینەوە بڵاوکراوەکان کە لە لیستی تۆمسۆن ڕۆیتەرز و سکۆپەس (SCOPUS)دان (%٦). پێویسته (١٠) مامۆستا (١) توێژینەوەیان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n4. ژمارەی توێژینەوە بڵاوکراوەکان کە لە لیستی تۆمسۆن ڕۆیتەرز و سکۆپەسدا نین (%٣)، به‌م شێوه‌یه‌ی لای خواره‌وه:\nبۆ گۆڤاره ناوخۆییه‌كان پێویستە توێژینه‌وەکە له‌و گۆڤارانه‌دا بڵاوبكرێته‌وه كه له لیستی گۆڤاره په‌سه‌ندكراوه‌كانی زانكۆكانی كوردستاندان.\nبۆ گۆڤاره نێوده‌وڵه‌تییه‌كان پێویسته گۆڤاره‌كه له لیستی دی ئۆ ئه‌ی جه‌ی (DOAJ)دا بێت.\nئه‌و توێژینه‌وانه‌ی كه له كۆنفرانسه نێوده‌وڵه‌تییه‌كانی زانكۆكانی كوردستاندا بڵاو ده‌كرێنه‌وه پێویسته به شێوه‌ی ئۆنلاین بن و مێتاداتا و دی ئۆ ئای (DOI)یان هه‌بێت. پێویسته (٣) مامۆستا (١) توێژینه‌وه‌یان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n5. ژمارەی داھێنانەکان (%١). پێویسته داهێنانه‌كه له لیستی دامه‌زراوه‌ی خاوه‌ندارێتی فكریی جیهانی (World Intellectual Property )Organization WIPO)دا هه‌بێت و به ناوی زانكۆوه تۆمار كرابێت، به‌ڵام به‌رواری داهێنانه‌كه گرنگ نییه. پێویسته هه‌ر زانكۆیه‌ك (١) داھێنانی هه‌بێت بۆ ئه‌وه‌ی نمره‌ی ته‌واو له‌م بڕگه‌یه‌دا وه‌ربگرێت.\n6. سایتەیشنی گوگڵ سکۆڵەر (Google Scholar Citations) (%٣). ژماره‌ی سایته‌یشنه‌كان له ڕێی په‌یجی گوگڵ سکۆڵەری زانكۆوه وه‌رده‌گیرێت نه‌ك ڕاپۆرتی وێبۆمێتریكس، به‌ڵام هه‌مان پێوه‌ر و ڕێگای وێبۆمێتریكس به‌كارده‌هێنرێت بۆ هه‌ڵسه‌نگاندنی. پێویسته خاوه‌نی سایته‌یشنه‌كه ستافی وانه‌وتنه‌وه یان مامۆستای خانه‌نشین بێت و ناوی له هیچ زانكۆیه‌كی تردا نه‌بێت یان مامۆستای میوان (زائر) بێت. سایته‌یشنه‌كان له مانگی (٨)دا وه‌رده‌گیرێن له سه‌ر بنه‌مای زۆرترین سایته‌یشن.\n7. ئەنجامدان و سپۆنسەرکردنی کۆنفرانس یان ۆرکشۆپی ناوخۆیی (%١). پێویسته (١) به‌شی ئه‌كادیمی (2) کۆنفرانس یان ۆرکشۆپی ناوخۆیی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n8. ئەنجامدان و سپۆنسەرکردنی کۆنفرانس یان ۆرکشۆپی نێودەوڵەتی (%٢). پێویسته هه‌ر زانكۆیه‌ك (2) کۆنفرانس یان ۆرکشۆپی نێودەوڵەتی ئه‌نجام بدات بۆ ئه‌وه‌ی له‌م بڕگه‌یه‌دا نمره‌ی ته‌واو وه‌ربگرێت.\n9. ژمارەی ئەو کتێبە زانستییانەی کە لەلایەن ده‌زگایه‌كی چاپی بەناوبانگەوە بڵاوکراونەتەوە و له لیستی (Web of Science (WoS))دان (%٢). پێویسته (١٠٠) مامۆستا (١) كتێبی بڵاوكراوه یان (٥٠) مامۆستا (١) چاپته‌ری كتێبی بڵاوكراوه‌یان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\nتێبینی: سه‌رجه‌م زانیارییه‌كان ده‌رباره‌ی لیستی گۆڤاره‌كان و ئاسته‌كانیان و هه‌ر زانیارییه‌كی تری تایبه‌ت به‌م بڕگه‌یه له هه‌ردوو وێبسایتی دڵنیایی جۆری زانكۆمان (http://qa.uoh.edu.iq) و ڕیزبه‌ندیی نیشتیمانیی زانكۆكان (http://www.nur-krg.net) ده‌ست ده‌كه‌ون.\nسێیه‌م/ چالاکیی نێودەوڵەتی:\nئەم بڕگەیە ڕێژەی (%٥) ی كۆی گشتیی خاڵه‌كانی لەسەرە و پێك دێت له:\n1. ژمارەی خوێندکاری نێودەوڵەتی لە زانکۆ (%١). پێویسته (١) خوێندكاری نێوده‌وڵه‌تی به‌رامبه‌ر به (٥٠) خوێندكاری ناوخۆیی هه‌بێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n2. ژمارەی مامۆستای نێودەوڵەتی لە زانکۆ (%١). پێویسته (١) مامۆستای نێوده‌وڵه‌تی به‌رامبه‌ر به (٢٥) مامۆستای ناوخۆیی هه‌بێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n3. ژمارەی خوێندکارانی (Exchange)ی نێودەوڵەتی له زانكۆ (%١). پێویسته (١) خوێندكاری (Exchange)ی نێوده‌وڵه‌تی به‌رامبه‌ر به (١٠٠) خوێندكاری ناوخۆیی هه‌بێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n4. ژمارەی مامۆستایانی (Exchange)ی نێودەوڵەتی له زانكۆ (%١). پێویسته (١) مامۆستای (Exchange)ی نێوده‌وڵه‌تی به‌رامبه‌ر به (١٠٠) مامۆستای ناوخۆیی هه‌بێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n5. ئەنجامدانی کار و پرۆژەی ھاوبەش لەگەڵ زانکۆ نێودەوڵەتییەکان و لایەنە زانستییەکاندا، وه‌ك پرۆژه‌ی خوێندنی ماسته‌ر و دكتۆرای هاوبه‌ش (%١). پێویسته هه‌ر به‌شێكی زانستی (١) چالاكی نێوده‌وڵه‌تی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\nچواره‌م/ ڕازیبوونی خوێندکار:\nئەم بڕگەیە ڕێژەی (%٣)ی كۆی گشتیی خاڵه‌كانی لەسەرە و بریتییە لە ڕێژەی ڕازیبوونی خوێندکار لە خزمەتگوزارییە زانستی و کارگێڕییەکانی زانکۆ. ئه‌مه‌ش لەڕێی لیژنەیەکی تایبەتمەندەوە ئەنجامدەدرێت کە لەلایەن وەزارەتی خوێندنی باڵاوە سەردانی زانکۆ دەکه‌ن و لەڕێی فۆرمێکی ڕاپرسییەوە فیدباکی خوێندکاران وەردەگرن.\nئەم بڕگەیە ڕێژەی (%٢٧)ی كۆی گشتیی خاڵه‌كانی لەسەرە و پێك دێت له:\n1. پانتایی (مساحة)ی گشتیی پۆلەکانی خوێندن (%١). پێویسته هه‌ر خوێندكارێك (٢.٥ م٢)ی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n2. پانتایی (مساحة)ی ژووره‌كانی به‌شه ناوخۆییه‌كان (%١). پێویسته هه‌ر خوێندكارێك (٨ م٢)ی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n3. ڕێژەی ناوچەی سەوزایی و پارکی زانکۆ (%١). پێویسته هه‌ر خوێندكارێك (٥م٢)ی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n4. پانتایی (مساحة)ی ڕووبەری ئەنجامدانی چالاکیی وەرزشی (بە مەتر دوجا) (%١). پێویسته هه‌ر زانكۆیه‌ك (٣٠٠٠٠ یان ٢٠٠٠٠ م٢)ی هه‌بێت بۆ ئه‌وه‌ی له‌م بڕگه‌یه‌دا نمره‌ی ته‌واو وه‌ربگرێت به پێی ئه‌وه‌ی كه زانكۆ به‌شی په‌روه‌رده‌ی وه‌رزشی هه‌یه یان نا.\n5. ئامادەیی زانکۆ لەسەر ھێڵی ئینتەرنێت (%٥). له‌لایه‌ن وه‌زاره‌تی خوێندنی باڵاوه هه‌ڵده‌سه‌نگێنرێت له‌سه‌ر بنه‌مای ڕانكینی زانكۆ له وێبۆمێتریكس.\n6. کوالیتیی تەندروستی و سەلامەتی لە زانکۆدا (%٢). له‌لایه‌ن به‌ڕێوه‌به‌رایه‌تیی تەندروستی و سەلامەتیی وه‌زاره‌تی خوێندنی باڵاوه هه‌ڵده‌سه‌نگێنرێت.\n7. جێبه‌جێكردنی هه‌رسێ پرۆسه‌كه‌ی دڵنیایی جۆری و ئەنجامەکانیان (%٥). زانستخوازی به‌رده‌وام %١، هه‌گبه‌ی مامۆستا %٢ و فیدباكی قوتابی %٢.\n8. سیستمی ئۆنلاینی دڵنیایی جۆری (%٦). پرۆفایلی ئه‌كادیمیی مامۆستایان %١، وێبسایتی زانستخوازی به‌رده‌وام و هه‌گبه‌ی مامۆستا %١، نمره‌ی چالاكییه‌كانی دڵنیایی جۆری %١، سیستمی e-learning %٢، فیدباكی قوتابی به شێوه‌ی ئۆنلاین %١. له مانگی (٨-٩) له‌لایه‌ن وه‌زاره‌تی خوێندنی باڵاوه هه‌ڵده‌سه‌نگێنرێت.\n9. متمانه به‌خشین (%٥). (١) خاڵ بۆ وه‌رگرتنی متمانه‌ی نێوده‌وڵه‌تی بۆ هه‌ر پرۆگرامێكی خوێندن و (٣) خاڵ بۆ وه‌رگرتنی متمانه‌ی نێوده‌وڵه‌تی بۆ كۆی پرۆگرامه‌كانی زانكۆ.\nشه‌شه‌م/ چالاکیی ڕۆشنبیری و کۆمەڵایەتی:\nئەم بڕگەیە ڕێژەی (%٧)ی كۆی گشتیی خاڵه‌كانی لەسەرە و پێك دێت له:\n1. چالاکییه وەرزشییه‌كان (%١). بۆ هه‌ر چالاكییه‌ك (٠.١) خاڵ ئه‌ژمار ده‌كرێت.\n2. چالاکییه ھونەرییه‌كان (%١). بۆ هه‌ر چالاكییه‌ك (٠.١) خاڵ ئه‌ژمار ده‌كرێت.\n3. پرۆژەی ھاوبەشی زانکۆ و کۆمەڵگا (%١). پێویسته هه‌ر به‌شێكی زانستی (١) پرۆژه‌ی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n4. ئەو پرۆژانەی کە خزمەت بە کۆمەڵگا دەکەن و دەبنە داھاتی ئابووری بۆ زانکۆ (%١). پێویسته (٤) به‌شی زانستی (١) پرۆژه‌یان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\n5. بەدەستھێنانی منحه (گرانت) بۆ زانکۆ (%٣). پێویسته هه‌ر مامۆستایه‌ك (٥٠٠) دۆلاری به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\nئەم بڕگەیە ڕێژەی (%٤)ی كۆی گشتیی خاڵه‌كانی لەسەرە و پێك دێت له:\n1. ژماره‌ی ناونیشانی کتێبی ئەلیکترۆنی یان چاپکراو لە کتێبخانە (%١). پێویسته هه‌ر به‌شێكی زانستی (١٠٠٠) كتێبی به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت. هه‌روه‌ها پێویسته کتێبه ئەلیکترۆنییه‌كان له‌سه‌ر ئینترانێتی زانكۆ یان سیستمێكی داتابه‌یس بن.\n2. ژمارەی ناونیشانی گۆڤاری زانستیی نێودەوڵەتی (ئەلیکترۆنی و چاپکراو) کە لەلایەن زانکۆوە سەبسکرایب کراون (%٢). پێویسته هه‌ر به‌شێكی زانستی (١٠) گۆڤاری به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت. ئه‌م بڕگه‌یه گۆڤاره‌كانی زانكۆمانی كوردستان ناگرێته‌وه.\n3. پانتایی (مساحة)ی ھۆڵەکانی خوێندنەوە لە کتێبخانەدا (%١). پێویسته (١٠٠) خوێندكار (٢.٥ م٢)یان به‌ربكه‌وێت بۆ ئه‌وه‌ی له‌م بڕگه‌یه‌دا زانكۆ نمره‌ی ته‌واو وه‌ربگرێت.\nهه‌شته‌م/ دەرچووان و دامەزراندن (یان كاركردن)ی خوێندكاران لە کەرتی تایبەتدا:\n1. دەرچووان: له‌سه‌ر بنه‌مای بوونی وێبسایتی ده‌رچووانی زانكۆ و داتابه‌یسی به‌دواداچوونی ده‌رچووانی ساڵه‌كانی خوێندنی ڕابردوو جگه له ئه‌مساڵی خوێندن و ئه‌و خزمه‌تگوزارییانه‌ی كه ئه‌و وێبسایته پێشكه‌شی ده‌رچووانی ده‌كات هه‌ڵده‌سه‌نگێنرێت (%٢).\n2. ژماره‌ی ئه‌و خوێندكارانه‌ی زانكۆ (له قۆناغی یه‌كه‌م تا قۆناغی پێش كۆتایی) كه لە کەرتی تایبەتدا دامەزراون یان كار ده‌كه‌ن (%٢).\nبه‌ڕێوه‌به‌رایه‌تیی دڵنیایی جۆری زانكۆی هه‌ڵه‌بجه\nبۆ بینینی وێنه‌یه‌ك له پێوه‌ره‌كان به زمانی ئینگلیزی له وێبسایتی فه‌رمی ڕیزبه‌ندیی نیشتمانیی زانكۆكان كلیك لێره بكه.\nساڵنامەی خوێندنی زانکۆ\nبیرۆکە و ئامادەكردنی: م. عمر فؤاد غفور/ مامۆستا له به‌شی زمانی ئینگلیزیی زانكۆی هه‌ڵه‌بجه


لە 22 تشرینی یەکەم پرسەیەك رێکخرا لە بەغدا بۆ فەرماندەی فیرقەی 4ی پۆلیسی فیدراڵی، لیوا عەلی کازم ناسر لامی کە لەلایەن پاشماوەکانی داعشەوە لە سامەڕا کوژرا. [خاوەنی وێنە: پۆلیسی فیدراڵی عێراق]\nهێزەکانی عێراق بەڵێنی وەڵامی "تووند"یان دا دژی پاشماوەکانی رێکخراوی "دەوڵەتی ئیسلامی" (داعش) دوای ئەوەی دوو فەرماندە کوژران لە پارێزگای سەلاحەدین رۆژی سێشەممە (22 تشرینی یەکەم)، بەرپرسێکی ناوچەکە بە دیارونای وت.\nمیدیا ناوخۆییه‌كان رایانگەیاند كه فەرماندەی فیرقەی 4ی پۆلیسی فیدراڵی، لیوا عەلی کازم ناسر لامی و بەڕێوبەری ئۆپەراسیۆنەکان، عەمید محەمەد عەلاوی، کوژران لەگەڵ لانیکەم چوار ئه‌ندامی دیكه‌ی هێزه ئەمنییه‌كه.\nژەنەراڵەکان سه‌رپه‌رشتی ئەرکێکی چاودێرییان دەکرد لە ناوچەکە کاتێك کاروانەکەیان کەوتە کەمینی پاشماوەکانی داعشەوە لە سور شه‌ناس، ناوچەیەکی کشتوکاڵی کە دەکەوێته سەر رووباری دیجلە، 20 کیلۆمەتر باکوری سامەڕا.\nقائیمقامی سامەڕا مەحمود خەڵەف چوارشەممە بە دیارونای وت: "تیرۆریستانی داعش تەقەیان لە کاروانی فەرماندەی فیرقەی 4 کرد و پێکدادانی بەدواداهات کە بووە هۆی کوژرانی لامی و کوژران و برینداربوونی ژمارەیەك له هاوه‌ڵه‌كانی."\nکۆچکردوو لیوا عەلی لامی دەبینرێت سەردانی بازگەیەکی ئەمنی دەکات لە باکوری سامەڕا لە 14 ئاب. [خاوەنی وێنە: پۆلیسی فیدراڵی عێراق]\nخەڵەف وتی ناوچەی رووداوەکە، کە لە ناوخۆدا بە زەورا ناودەبرێت، "شوێنی چالاکی بەردەوامی پۆلیس بووە بۆ پاککردنەوەی لەو پاشماوانەی داعش کە خۆیان شاردۆتەوە لەنێو دارودەوەنه چڕه‌كه‌ی سەر رووباری دیجلەدا".\nلە وەڵامی هێرشەکەدا، هێزەکانی عێراق بە پشتیوانی هێزی ئاسمانی لەلایەن فڕۆکە جەنگیەکانی عێراق و هاوپەیمانانه‌وه چوارشەممە ئۆپەراسیۆنێکی سەربازییان ئەنجامدا لە ناوچەکانی بوزول، موتەیبجە، دەریاچەی سەرسار، عەباسیە، قەسر عاشق و زیراع دیجلەی نزیك بە سامەڕا.\nوتەبێژی فەرماندەیی ئۆپەراسیۆنەکانی سامەڕا، عەقید محەمەد رەفعەت سامەڕایی بە دیارونای وت: "هێزە هاوبەشەکان ئەم ناوچانە دەگەڕێن بۆ ئەو پاشماوانەی داعش کە لە پشت هێرشەکەی دوێنێوە بوون."\nوتی تائێستا، شەش گومانلێکراو دەستگیرکراون و وتیشی دانیشتوانی ناوچەکە هاریکاری لەگەڵ هێزەکانی عێراق دەکەن.\n'شه‌ڕڤانێكی شارەزا و دلێر'\nخەڵەف وتی دوایین هێرش "مانای وانیە چالاکیی تیرۆریستی یان جوڵەی جددی هەیە کە هەڕەشە بێت بۆ سەر ئاسایش" و جەختیشیکردەوە لەوەی ژمارەی پاشماوەکانی داعش لەم ناوچانە زۆر نین.\nوتی وەڵامی هێزە ئەمنیەکان بۆ ئەم تاوانە "تووند" دەبێت و "وچان نادەن تا تۆڵەیەکی شیاو نەبێت دژی ئەنجامدەران و ئێمەش تەواوی پاشماوەکانی تیرۆریزم لەناودەبەین".\nخەڵەف وتی پێش مەرگی، لامی ئۆپەراسیۆنە ئەمنیەکانی دژی داعشی بەڕێوەدەبرد لە ناوچەکانی باکوری سامەڕا کە لە موکەیشیفەوە درێژدەبنەوە تا باشوری تکریت و یارمەتی راستەوخۆی "لێدانی کوشندەی دەدا لە پاشماوەکانی دوژمن".\nوتیشی لامی "شه‌ڕڤانێكی شارەزا و دلێر" بوو، کە یارمەتی بەدەستهێنانی سەرکەوتنی داوە دژی داعش لە شەڕەکانی ئازادکردنی موسڵدا.\nخەڵەف وتی دوای ئەوەی شەڕ تەواوبوو، لامی گەڕایەوە بۆ شاری رەسەنی خۆی سامەڕا کە لەوێ بەشێوەیەکی چالاك بەشداریی ده‌كرد لە پاککردنەوەیدا لە پاشماوەکانی داعش و چەسپاندنی ئاسایش.\nئێوارەی سێشەممە پرسەیەکی بۆ رێکخرا لە بنکەکانی پۆلیسی فیدراڵی لە بەغدا بە ئامادەبوونی ژمارەیەکی زۆر لە بەرپرس، کە پێشەنگی دەکران بە وەزیری ناوخۆ یاسین تاهر یاسری.\nیاسری ستایشی ورەی لامیی کرد و جەختیکردەوە لە گرنگیی کاری بەردەوام لە شەڕی دژ به گروپە تووندڕەوەکان.


سه‌رۆک ئۆباما په‌ژاره‌ی خۆی له‌مه‌ڕ مه‌رگی سیناتۆر کێنێدی ده‌رده‌بڕێت\nباراک ئۆبامای سه‌رۆکی ئه‌مه‌ریکا ده‌ڵێت سـیناتۆری کۆچـکردوو ئێدوارد کێنێدی ڕابه‌رێـکی به ده‌گمه‌ن بوو، هه‌روه‌ها یه‌کێـک بوو له‌و هاوڵاتیـیه ئه‌مه‌ریکایی‌یانه‌ی که ئه‌وپه‌ڕی خزمه‌تی پـێشـکه‌ش به‌م وڵاته کرد.\nهه‌روه‌ها سه‌رۆک ئۆباما گوتیشی کاره‌کانی سیناتۆر ئێدوارد کێنێدی له کۆنگرسـدا زه‌مینه‌ی بۆ ئه‌مه‌ریکایی‌یه‌کان ڕه‌خسـاند به دوای خه‌ونه‌کانیاندا بڕۆن له‌م وڵاته پـڕ له یه‌کسـانی و دادوه‌ریـیه‌دا.\nبه‌ڕێز ئۆبامای سه‌رۆکی هه‌نووکه‌ی وڵاته یه‌کگرتووه‌کانی ئه‌مه‌ریکا که یه‌که‌مین ئه‌مه‌ریکایی به ڕه‌چه‌ڵه‌ک ئه‌فریـکایی‌یه ئاماژه به‌وه کرد خودی خۆی سـوودی له کاره‌کانی سـیناتۆری کۆچـکردوو ئێدوارد کێنێدی وه‌رگرتووه.\nهاوکات سه‌رۆکی ئه‌مه‌ریکا به‌ڕێز کێنێدی به که‌سـایه‌تیـیه‌کی بێ وێنه له مێژووی ئه‌مه‌ریکا ناودێرکرد و گوتیشی بیرۆکه و به‌هاکانی ئاوێته‌ی ده‌یان یاسا بووه و ڕه‌نگدانه‌وه‌شی له ژیانی ملیۆنه‌ها ئه‌مه‌ریکایدا هه‌بووه.\nهاوکات سه‌رۆک ئۆباما ئه‌مڕۆ له هاوینه‌هه‌واری که‌ناربی ده‌ریا له ماسـاچوسـێتس له نزیک شـاری ئێدوارد کێنێدی بۆ په‌یامنێران ئه‌م وتانه‌ی له‌باره‌ی سیناتۆری کۆچکردوو ڕاگه‌یاند.\nهه‌روه‌ها دوابه‌دوای ڕاگه‌یاندنی هه‌واڵی مه‌رگی سیناتۆر ئێدوارد کێنێدی له ئاکامی شـێرپه‌نجه‌ی مێشـک ڕابه‌رانی جیهانی سـتایشی ڕۆڵی ناوبراویان کرد. له سـتایشـکردنیان بۆ سیناتۆری کێنێدی ڕابه‌رانی جیهان ناویان وه‌ک ڕابه‌رێـکی زۆر کارامه له قه‌ڵه‌م دا و هه‌روه‌ها ئاماژه‌یان به کاره‌کانی دا وه‌ک چاکسـازی، خزمه‌تگوزاری، ته‌ندروسـتی و مسـۆگه‌رکردنی ئاشـتی له ئێرلاندای باکور.


زۆر جار سیاسەت وەک کاری پیاو دەبینرێت و لە زۆرینەی وڵاتانی جیهانیشدا پیاوان دەستیان بەسەر جومگە سەرەکییەکانی سیاسەت و ناوەندی بڕیاری سیاسیدا گرتووە و ئافرەتیش نزمترین ڕێژەی لەو کایە گرنگەدا بەردەکەوێت، تەنانەت لە وڵاتە پێشکەوتووەکانیشدا، ئەمەش دەگەڕێتەوە بۆ واقیعی کۆمەڵایەتی و کولتوری نزمڕوانین لە توانای ئافرەت. لەگەڵ ئەوەی کە لەسەر ئاستی جیهان گۆڕانکاری بەرچاو ڕویداوە و ئافرەتان هەنگاوی گەورەیان لە بەشداری سیاسی بڕیوە، بەڵام پێشڤەچوونەکان هاوتا نین بە ڕێژە و توانای ئافرەت و نابەرابەرییەکی زۆر لە بەشداری هەردوو ڕەگەز بەدی دەکرێت. ئەوەش کاریگەری یەکجار نەرێنی لەسەر کۆی پرۆسەی سیاسی داناوە. تەنانەت زۆرینەی ئەو کێشە و گرفتارییانەی کە لە وڵات و ناوچە جیاجیاکان لە ئارادان هۆکارێکی سەرەکی بەشدارینەکردنی یەکسانی ئافرەتە لە پرۆسەی سیاسیدا.\nبەشداری سیاسی پایەیەکی سەرەکی دیموکراسییە و پرۆسەیەکە تاک لە ڕێگەیەوە لە ژیانی سیاسی کۆمەڵگەکەیدا بەشداری دەکات، بەشێوەی ڕاستەوخۆ بێت یان ناڕاستەوخۆ، یاخود هەر ئاست و کەناڵێکی بەشداریکردن بێت. بەشداری ئافرەتیش لەو پرۆسەیە پێوەستە بە پێکهاتەی کۆمەڵایەتی کۆمەڵگە وەک هاندەر و زەمینەساز یاخود بەربەست و ڕێگر، هەروەها دەرکەوتنی وەک کۆمەڵگەیەکی پێشکەوتوو یان نەریتی و دواکەتوو. دیارە کە فاکتەرگەلی جۆراوجۆر ڕۆڵیان هەیە لە کەمی بەشداری ئافرەت لە کاری سیاسی و نەگەیشتن بە پێگەی بڕیار هاوتای پیاو. ئەوەش پێوەستە بە دیموکراسی بەشداریکردن لە بوارەکانی دیکەدا. سیاسەت کایەیەکی دابڕاو نییە لە کایەکانی دیکەی ژیانی کۆمەڵ، هەروەک سیاسەت وەک زانست و وەک هونەری بەڕێوەبردن و پرۆسەی بڕیاردان و حوکمڕانی مرۆڤەکان؛ پەیوەندارە بە ژیانی مرۆڤ بە هەردوو ڕەگەزەوە. هەربۆیە سیاسەت بابەتێکی ڕەگەزی یاخود پیاوانە یان ژنانە نییە، بەڵکو ڕاستییەکە هەر ئەوەیە کایەی سیاسیش وەک کایەکانی دیکە بەرکەوتووی ئەو پۆڵێنکاریەیە کە لەسەر بنەمای ڕەگەزی بایەلۆجی و قەتیسکردنی ڕۆڵی ئافرەت لە سنوری خێزان و کاروبارە کۆمەڵایەتی و خزمەتگوزارییەکان لەو چوارچێوەیەشدا بێبەشکردنی لە دەرفەتەکانی پێگەیاندن؛ نابەرابەری و نایەکسانیی لێکەوتۆتەوە و پیاو قۆرخی گشت جومگە گرنگەکانی سیاسەتی کردووە. لە کۆمەڵگەی دایکسالاری یان قۆناخی نیۆلیتیک؛ ئافرەت هەم جڵەوی دەسەڵات و هەم ئابورییان لە دەست بووە و توانیویانە بەوپەڕی تواناوە کۆمەڵ بەڕێوەببەن. لە سەردەمی ئێستاشدا ئەوەندە ئافرەتی سەرکەوتوو لە زۆر لەو بوارانەی پێشتر یاساخ کرابوون بۆ ئافرەت و بە کاری ژنانە نەدەزانران، هەڵکەوتووە، کە چیدیکە ئافرەت پێویستی بەوە نییە بە دوای ئارگۆمێنتدا بگەڕێ تا بیسەلمێنێ کە هۆکاری ناهاوتایی هەردوو ڕەگەز لە سیاسەت و کایەکانی دیکە؛ کۆمەڵایەتی و کولتورییە نەک سروشتی، زیرەکی و ژیری هی ڕەگەزێک و سۆزداری و دڵنەرمی هی ڕەگەزەکەی دیکە نییە. ژیری مرۆڤ هیچ پەیوەندییەکی بە ڕەگەزی بایەلۆژی نییە، بەڵکو ژیری ئافرەت هاوسەنگە لەگەڵ لایەنی سۆزدارییەکەی ئەوەش دەبێتە هۆی ئەوەی ئافرەت لە هەمانکات بە ئەقڵ و سۆزیش لە پرسەکان بڕوانێت و کەمتر ڕەچاوی بەرژەوەندی بکات. هەروەها دەڵێن"ئافرەتانی دەسەڵاتدار بەراورد بە پیاوان بژاردەی جیاواز دێننەکایەوە و سود بە سەرچاوەی گشتی دەگەیەنن".\nپێویستە هەموو کۆمەڵگەکان هەروەها سیستەمەکانی حوکمڕانی دەرفەتی یەکسان بۆ ئافرەت بڕەخسێنن بۆ بەشداری هاوتا و یەکسان لە کایەی سیاسی و پرۆسەی بڕیارسازی. ئەوەش بە هەوڵدان بۆ گۆڕینی بیروبۆچوون و تێڕوانینی کۆمەڵایەتی بۆ ڕۆڵ و توانای ئافرەت و بڵاوکردنەوەی هۆشیاری لە بارەی گرنگی وزەی هزری و توانای ئافرەت لە کایەی سیاسیەت. لێرەدا خێزان وەک یەکەمین دەزگای بەکۆمەڵایەتیکردن ڕۆڵی گرنگی هەیە لە زەمینەسازی و هاندان و پشتیوانی ڕەگەزی مێ بۆ پراوەکردنی ڕۆڵی سیاسی، ئەوەش لە میانی پرۆسەی گەشەی کۆمەڵایەتی. دەبێت خێزانەکان لەم پرۆسەیەدا هەستیاربن و جیاوازی نەکەن لە پەروەردەکردنی کچ و کوڕ و ئامادەسازییان بۆ بەرجەستەکردنی ڕۆڵی جیاوازی ڕەگەزی بەپێی پێوەرە کۆمەڵایەتییەکان و ئامادەکردنی منداڵی کچ بۆ هەندێک بوار و پیشەی دیاریکراو. ڕەخساندنی دەرفەت و پێگەیاندنی ئەکادیمی بۆ ئامادەکردنی کادری ئافرەتی کارامەی سیاسی؛ ڕێگەیەکی دیکەیە بۆ بەهێزکردنی ڕۆڵی ئافرەت لە کایەی سیاسیدا، لەو چوارچێوەیەشدا پارتی سیاسی سەرەکیترین و گرنگترین ڕۆڵی بەردەکەوێت و شانۆی دەرخستن و فێرگەی پێگەیاندنی ئافرەت و ئامادەکردنیەتی بۆ گرتنەدەستی ڕۆڵی سیاسی.\nلێرەدا نابێت ڕۆڵی خودی ئافرەت و ویستی بۆ بەشداری لە کایەی سیاسی و هەوڵدان بۆ بردنەسەری ئاستی خۆهۆشیاری ئاماژە پێ نەکەین، ئەمەش لەبەرئەوەی نەبوونی مەیل لای ئافرەت بۆ بەشداری لە بواری سیاسیدا، یەکێکە لە ئاستەنگەکان لە پێش بەشداری ئافرەت لە بواری سیاسی، ئەمەش نەک لەبەرئەوەی ئافرەت بە سروشتی خۆی حەزی لە کاری سیاسی نییە، بەڵکو ئەوە چەندین هۆکاری هەیە وەک پرۆسەی پێگەیاندنی کۆمەڵایەتی و داب و نەریت و ڕۆڵی ئافرەت لە ماڵدا. دەبێ ئافرەت هۆشیار بێ لەوەی ئەو بوارە بە تەنها بۆ پیاو بەجێنەهێڵێ و ڕێگەنەدا پیاو لە جیاتی ئەویش بڕیار بدات، بەڵکو ئەو پرۆسەیە بە هزر و ڕا و دونیابینی هەردوو ڕەگەز بەڕێوەبچێت.